Awofo: Montete Mo Mma Mma Wɔnsom Yehowa | Ɔwɛn-Aban\nKENKAN WƆ Afrikaans Cakchiquel (Central) Cambodian Chitonga Chokwe Chol Cibemba Cinyanja Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikaonde Kikongo Kiluba Kimbundu Kisonge Kongo Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Venda Wayuunaiki Xhosa Zulu\n‘Ma nokorɛ Nyankopɔn nipa no mmɛkyerɛ yɛn deɛ yɛnyɛ abɔfra a yɛbɛwo no no.’—ATEMMUFOƆ 13:8.\nNNWOM: 88, 120\nWOBƐYƐ DƐN ASUASUA YESU SU A ƐDIDI SO YI DE ABOA WO BA?\n1. Bere a Manoa tee sɛ ɔrebɛyɛ agya no, dɛn na ɔyɛe?\nNÁ Manoa ne ne yere nim paa sɛ wɔrentumi nwo da. Afei da koro, Yehowa bɔfo ka kyerɛɛ Manoa yere sɛ ɔbɛwo ɔbabarima. Anwonwasɛm bɛn ni! Bere a ɔkaa asɛm no kyerɛɛ Manoa no, n’ani gyei paa. Nanso ɔsan susuu nea na Yehowa hwehwɛ fi ne hɔ sɛ agya no ho anibere so. Bere a na Israelfo pii reyɛ nneɛma bɔne no, na ɔne ne yere bɛyɛ dɛn atumi atete wɔn ba no ma wadɔ Yehowa na wasom no? Manoa srɛɛ Yehowa sɛ ɔnsan nsoma ne bɔfo no mmra wɔn nkyɛn bio. Ɔkaa sɛ: “Mesrɛ wo, ma nokorɛ Nyankopɔn nipa a wosomaa no no nsan mmra, na ɔmmɛkyerɛ yɛn deɛ yɛnyɛ abɔfra a yɛbɛwo no no.”—Atemmufoɔ 13:1-8.\n2. Dɛn na ɛsɛ sɛ wokyerɛkyerɛ wo mma, na wobɛyɛ dɛn atumi ayɛ saa? (Hwɛ adaka a ɛne “Wo Bible Asuafo a Wɔn Ho Hia Paa” no nso.)\n2 Sɛ woyɛ ɔwofo a, ebia wobɛhu sɛnea Manoa tee nka. Wo nso wowɔ asɛyɛde sɛ woboa wo mma ma wɔhu Yehowa na wɔdɔ no. (Mmebusɛm 1:8) Sɛ moreyɛ abusua som a, wobɛtumi aboa wɔn ma wɔakɔ so asua Bible ne Yehowa ho ade. Nanso, ɛsɛ sɛ woyɛ pii ka Bible a wo ne wo mma bɛsua nnawɔtwe biara no ho. (Kenkan Deuteronomium 6: 6-9.) Dɛn bio na ɛbɛboa wo ma woatete wo mma ma wɔadɔ Yehowa na wɔasom no? Yɛbɛsusu nea Yesu yɛe ho wɔ adesua yi mu. Ɛwom sɛ na Yesu nni mma deɛ, nanso wobɛtumi asuasua sɛnea ɔkyerɛkyerɛɛ n’asuafo na ɔtetee wɔn no. Ná Yesu dɔ n’asuafo no, na na ɔbrɛ ne ho ase. Ná ɔwɔ nhumu, kyerɛ sɛ, na ɔnim sɛnea n’asuafo no te nka ankasa, na na ɔnim ɔkwan a ɔbɛfa so aboa wɔn. Afei, momma yɛnhwɛ ɔkwan a yɛbɛtumi afa so asuasua Yesu.\nDƆ WO MMA\n3. Yesu asuafo no yɛɛ dɛn huu sɛ ɔdɔ wɔn?\n3 Ná Yesu taa ka kyerɛ n’asuafo no sɛ ɔdɔ wɔn. (Kenkan Yohane 15:9.) Afei nso, ɔnyaa bere pii maa n’asuafo no. (Marko 6:31, 32; Yohane 2:2; 21:12, 13) Ná Yesu nyɛ wɔn kyerɛkyerɛfo kɛkɛ; ná ɔyɛ wɔn adamfo. Enti na asuafo no gye di paa sɛ Yesu dɔ wɔn. Dɛn na wobɛtumi asua afi Yesu hɔ?\n4. Wobɛyɛ dɛn ama wo mma ahu sɛ wodɔ wɔn? (Hwɛ mfoni a ɛwɔ adesua yi mfiase no.)\n4 Ka kyerɛ wo mma sɛ wodɔ wɔn, na ma wɔnhu sɛ wɔn ho hia wo paa. (Mmebusɛm 4:3; Tito 2:4) Samuel a ɔte Australia ka sɛ: “Bere a na meyɛ abofra no, na Paapa kenkan Me Nhoma a Ɛka Bible Mu Nsɛm kyerɛ me anwummere biara. Mebisa no asɛm biara a, na ɔma me mmuaeɛ, ɔyɛ me atuu, na wafew m’ano aka akyerɛ me sɛ menna yie. Akyiri yi bere a mehuu sɛ wɔantete Paapa wɔ abusua a wɔtaa yɛ mmofra atuu na wɔfew wɔn ano mu no, ɛyɛɛ me nwonwa paa! Nanso, ɔbɔɔ mmɔden paa sɛ ɔbɛma mahu sɛ ɔdɔ me. Ɛno maa me ne no nyaa ayɔnkofa a emu yɛ den, na me koma tɔɔ me yam.” Ɛyɛ a ka kyerɛ wo ba sɛ “medɔ wo,” na ne koma ntɔ ne yam. Yɛ no atuu na yɛ biribi ma ɔnhu sɛ wodɔ no. Wo ne wo mma mmɔ nkɔmmɔ, wo ne wɔn mmom nnidi, na wo ne wɔn nni agorɔ.\n5, 6. (a) Esiane sɛ na Yesu dɔ n’asuafo no nti, dɛn na ɔyɛe? (b) Ɔkwan bɛn so na ɛsɛ sɛ wotene wo mma so?\n5 Yesu kaa sɛ: “Wɔn a mepɛ wɔn asɛm nyinaa meyi wɔn ntɛn tene wɔn so.” * (Hwɛ ase hɔ asɛm no.) (Adiyisɛm 3:19) Nhwɛso bi ni. Ná Yesu asuafo no taa gye nea ɔyɛ kɛse wɔ wɔn mu ho akyinnye. Yesu ammu n’ani angu saa ɔhaw yi so. Mmom no, ɔtɔɔ ne bo ase tuu wɔn fo mpɛn pii. Ɔdaa ayamye adi kyerɛɛ wɔn bere nyinaa. Ná ɔtenetene wɔn, nanso na ɔyɛ saa wɔ bere a ɛsɛ mu ne baabi a ɛfata.—Marko 9:33-37.\nTene wɔn so wɔ bere a ɛsɛ mu ne baabi a ɛfata, na nyɛ saa abufuo so\n6 Esiane sɛ wodɔ wo mma nti, wonim sɛ ɛsɛ sɛ wotene wɔn so. Ɛtɔ mmere bi a nea ɛhia ara ne sɛ wobɛkyerɛkyerɛ wɔn nea enti a biribi tene anaa ɛntene. Na sɛ wɔkɔ so ara yɛ asoɔden nso ɛ? (Mmebusɛm 22:15) Suasua Yesu. Kɔ so fa ntoboase kyerɛkyerɛ wo mma, tete wɔn, na tenetene wɔn. Tene wɔn so wɔ bere a ɛsɛ mu ne baabi a ɛfata, na nyɛ saa abufuo so. Onuawa bi a ɔwɔ South Africa a ne din de Elaine werɛ mfii ɔkwan a na n’awofo fa so tene ne so no. Bere nyinaa na n’awofo ka nea wɔpɛ sɛ ɔyɛ kyerɛ no. Sɛ wɔka kyerɛ no sɛ, sɛ ɔyɛ asoɔden a wɔbɛtwe n’aso a, saa pɛpɛɛpɛ na na wɔyɛ. Nanso, ɔkaa sɛ: “Wɔantwe m’aso abufuo so da. Bere nyinaa na wɔma mehu nea enti a wɔretwe m’aso.” Wei nti, bere nyinaa na ɔnim sɛ n’awofo dɔ no.\n7, 8. (a) Dɛn na Yesu asuafo no sua fii ne mpaebɔ mu? (b) Ɔkwan bɛn so na wo mpaebɔ bɛtumi aboa wo mma ma wɔde wɔn ho ato Onyankopɔn so?\n7 Bere a na wɔreba abɛkyere Yesu akɔkum no no, ɔsrɛɛ n’Agya sɛ: “Abba, Agya, biribiara nso wo yɛ; yi kuruwa yi firi me so. Nanso ɛnyɛ deɛ mepɛ, na mmom deɛ wopɛ.” * (Hwɛ ase hɔ asɛm no.) (Marko 14:36) Wo deɛ hwɛ sɛnea ɛbɛyɛ sɛ Yesu asuafo no tee nka bere a wɔtee mpae a ɔbɔeɛ no, anaa akyiri yi wɔtee ho asɛm no. Asuafo no huu sɛ ɛwom sɛ na Yesu yɛ pɛ deɛ, nanso ɔhwehwɛɛ mmoa fii n’Agya hɔ. Enti wɔhuu sɛ ɛsɛ sɛ wɔn nso brɛ wɔn ho ase na wɔde wɔn ho to Yehowa so.\nSɛ wo mma te sɛ woresrɛ Yehowa sɛ ɔmmoa wo a, wɔn nso de wɔn ho bɛto Yehowa so\n8 Wo mma bɛtumi asua nneɛma pii afi wo mpaebɔ mu. Nanso, ɛnyɛ sɛ wopɛ sɛ wokyerɛ wo mma sɛnea wɔbɔ mpae ara nti na wobɔ mpae. Mmom no, sɛ wɔtie wo mpaebɔ a, wɔbɛtumi ahu sɛnea wɔde wɔn ho bɛto Yehowa so. Sɛ worebɔ mpae a, nsrɛ Yehowa sɛ ɔmmoa wo mma nko ara, na mmom srɛ no sɛ ɔmmoa wo nso. Ana a ɔte Brazil ka sɛ: “Sɛ na yɛn abusua hyia nsɛnnennen te sɛ bere a me nananom yare a, na m’awofo srɛ Yehowa sɛ ɔmma wɔn akokoduru mfa nnyina ɔhaw no ano, na ɔmma wɔn nyansa mfa nsisi gyinae pa. Sɛ tebea no mu yɛ den paa a, na wɔde wɔn haw no hyɛ Yehowa nsa. Ɛno ma mehuu sɛnea mede me ho bɛto Yehowa so.” Sɛ wo mma te sɛ woresrɛ Yehowa sɛ ɔmma wo akokoduru mfa nni ofipamfo bi adanse anaa ɔmma wo akokoduru mfa nsrɛ kwan mfi w’adwumawura hɔ nkɔ ɔmantam nhyiam a, wɔbɛhu sɛ wode wo ho to Yehowa so, na wɔn nso bɛyɛ saa ara.\n9. (a) Ɔkwan bɛn so na Yesu kyerɛkyerɛɛ n’asuafo ma wɔbrɛɛ wɔn ho ase na wɔdwenee afoforo ho? (b) Sɛ wobrɛ wo ho ase na wodwene afoforo ho a, dɛn na wo mma bɛsua?\n9 Yesu ka kyerɛɛ n’asuafo sɛ wɔmmrɛ wɔn ho ase na wɔnnwene afoforo ho. Ɔyɛɛ ho nhwɛso nso maa wɔn. (Kenkan Luka 22:27.) Yesu asomafo no huu sɛ ɔde nneɛma bi bɔɔ afɔre ma ɔtumi som Yehowa na ɔboaa afoforo, na wɔn nso yɛɛ saa ara. Wo nso wobɛtumi de wo nhwɛso akyerɛkyerɛ wo mma. Debbie a ɔwɔ mma mmienu kaa sɛ: “Anyɛ me yaw da sɛ me kunu a ɔyɛ asafo mu panyin no bɛnya bere ama afoforo. Ná menim sɛ bere biara a ɛbɛhia sɛ me kunu nya bere ma yɛn abusua no, ɔbɛyɛ saa.” (1 Timoteo 3:4, 5) Debbie ne ne kunu Pranas nhwɛso no kaa wɔn abusua no sɛn? Pranas ka sɛ, na ne mma no ani gye ho sɛ wɔbɛyɛ adwuma wɔ nhyiam ase bere nyinaa. Ná wɔn ani gye, wɔfa nnamfo pa, na na wɔpɛ sɛ wɔne wɔn nuanom mmarima ne mmaa bɔ. Seesei abusua no mufo nyinaa resom Yehowa, na wɔreyɛ bere nyinaa som adwuma. Sɛ wobrɛ wo ho ase na wodwene afoforo ho a, na worekyerɛkyerɛ wo mma ma wɔayi wɔn yam aboa afoforo.\n10. Bere a nnipa bi fi Galilea bɛhwehwɛɛ Yesu no, ɔkwan bɛn so na ɔde nhumu yɛɛ adwuma?\n10 Ná Yesu wɔ nhumu paa. Wamfa n’adwene ansi nea nkurɔfo yɛe so nkutoo, na mmom nea ɛma wɔyɛɛ saa no nso. Ná Yesu tumi hu nea ɛwɔ nnipa koma mu. Nhwɛso bi ni. Bere bi nkurɔfo fi Galilea bɛhwehwɛɛ no. (Yohane 6:22-24) Yesu huu sɛ aduane a na wɔrepɛ ara nti na wɔbaa ne nkyɛn, na ɛnyɛ sɛ na wɔpɛ sɛ wɔbɛtie ne nkyerɛkyerɛ. (Yohane 2:25) Ná Yesu nim nea ɛwɔ wɔn komam ankasa. Afei ɔtɔɔ ne bo ase tenetenee wɔn, na ɔma wɔhuu nsakrae a ɛhia sɛ wɔyɛ.—Kenkan Yohane 6:25-27.\nBoa wo mma ma wɔn ani nnye asɛnka adwuma no ho (Hwɛ nkyekyɛm 11)\n11. (a) Wobɛyɛ dɛn atumi ahu sɛnea wo mma te nka wɔ asɛnka adwuma no ho? (b) Wobɛyɛ dɛn atumi aboa wo mma ma wɔn ani agye wɔ asɛnka mu?\n11 Ɛwom sɛ worentumi nhu nea ɛwɔ obi komam deɛ, nanso wobɛtumi de nhumu ayɛ adwuma. Wobɛtumi ahu sɛnea wo mma te nka wɔ asɛnka adwuma no ho. Wobɛtumi abisa wo ho sɛ, ‘Nea ɛma wɔn ani gye ho sɛ wɔbɛkɔ asɛnka ara ne sɛ, yɛdu baabi a yɛbɛgyina agye yɛn ahome adidi na yɛanom biribi?’ Sɛ wohu sɛ wo mma ani nnye asɛnka ho papa a, bɔ mmɔden sɛ wobɛboa wɔn ma wɔn ani agye ho. Ma wɔnyɛ nneɛma nketenkete bi wɔ asɛnka mu sɛnea ɛbɛyɛ a wɔbɛhu sɛ wɔn nso reyɛ asɛnka adwuma no bi.\n12. (a) Dɛn ho na Yesu bɔɔ n’asuafo no kɔkɔ? (b) Adɛn nti paa na na Yesu asuafo no hia kɔkɔbɔ a ɔde maa wɔn no?\n12 Dɛn bio na Yesu yɛeɛ a ɛkyerɛ sɛ na ɔwɔ nhumu? Ná Yesu nim sɛ sɛ obi di mfomso baako a, ɛbɛtumi ama wadi mfomso foforo, na mpo ɛbɛtumi ama wayɛ bɔne a emu yɛ duru. Ɔbɔɔ n’asuafo kɔkɔ wɔ saa asɛm yi ho. Ɛho nhwɛso ni. Ná asuafo no nim sɛ adwamammɔ yɛ bɔne. Ɛno nti, Yesu bɔɔ wɔn kɔkɔ wɔ ade a ɛbɛtumi ama wɔde wɔn ho ahyɛ ɔbrasɛe mu ho. Ɔkaa sɛ: “Obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu. Na sɛ w’ani nifa reto wo suntidua a, tu na to twene.” (Mateo 5:27-29) Ná Yesu asuafo no te Romafo a wɔn bra asɛe mu. Ná Romafo no ani gye ho sɛ wɔbɛhwɛ ɔbarima ne ɔbaa nna ho ɔyɛkyerɛ a na wɔka kasafĩ pii wom. Enti Yesu bɔɔ n’asuafo no kɔkɔ sɛ ɛnsɛ sɛ wɔyɛ biribiara a ɛbɛma ayɛ den ama wɔn sɛ wɔbɛyɛ nea ɛtene.\n13, 14. Wobɛyɛ dɛn aboa wo mma ma wɔatwe wɔn ho afi anigyede a ɔbrasɛe wom ho?\n13 Nhumu bɛtumi aboa wo ma woabɔ wo mma ho ban na wɔanyɛ biribi a Yehowa ani nnye ho. Awerɛhosɛm ne sɛ, ɛnnɛ mmofra nkumaa mpo bɛtumi anya ponografi anaa adwamansɛm ne ɔbrasɛe afoforo ho mfoni ahwɛ. Nokwasɛm ne sɛ, ɛsɛ sɛ woka kyerɛ wo mma sɛ ɛyɛ bɔne sɛ wɔbɛhwɛ nneɛma a ɛho ntew. Nanso, nneɛma pii wɔ hɔ a wobɛtumi ayɛ de abɔ wɔn ho ban. Bisa wo ho sɛ: ‘Me mma nim nea enti a ɛyɛ bɔne paa sɛ wɔbɛhwɛ ponografi anaa adwamansɛm? Dɛn na ɛbɛtumi atwetwe wɔn ma wɔahwɛ saa mfoni no? Mema ɛyɛ mmerɛw ma wɔn sɛ wɔne me bɛbɔ biribiara ho nkɔmmɔ, ma enti sɛ biribi yɛ wɔn sɛ wɔnhwɛ ponografi anaa adwamansɛm a, wɔbɛka ho asɛm akyerɛ me?’ Sɛ wo mma yɛ mmofra nkumaa koraa mpo a, wobɛtumi aka akyerɛ wɔn sɛ: “Sɛ mohu biribi wɔ Intanɛt so a ɛfa ɔbarima ne ɔbaa nna ho na ɛyɛ mo sɛ monhwɛ a, mesrɛ mo, mommɛka nkyerɛ me. Ɛnsɛ sɛ mosuro anaa mofɛre koraa sɛ mobɛka akyerɛ me. Mepɛ sɛ meboa mo.”\n14 Sɛ worepaw biribi a wode bɛgyegye w’ani a, dwene sɛnea wobɛyɛ nhwɛso pa ama wo mma nso ho yie. Pranas a yɛadi kan aka ne ho asɛm no ka sɛ: “Wobɛtumi aka nneɛma pii ho asɛm akyerɛ wo mma, nanso wɔbɛhwɛ nea woyɛ na wɔasuasua wo.” Sɛ bere nyinaa wohwɛ yie ansa na woapaw nnwom, nwoma, ne sini a ɛho tew a, wobɛtumi aboa wo mma ma wɔn nso ayɛ saa ara.—Romafoɔ 2:21-24.\n15, 16. (a) Wobɛyɛ dɛn anya awerɛhyem sɛ Yehowa bɛboa wo ma woatete wo mma? (b) Dɛn na yɛbɛsusu ho wɔ adesua a ɛdi hɔ no mu?\n15 Bere a Manoa srɛɛ Yehowa sɛ ɔmmoa no ma ɔntete ne ba yie no, dɛn na ɛsii? Bible ka sɛ: “Nokorɛ Nyankopɔn no tiee Manoa.” (Atemmufoɔ 13:9) Awofo, Yehowa bɛtie mo nso mo mpaebɔ. Ɔbɛboa mo ma moatete mo mma. Ná ɔbɛboa mo ma moada ɔdɔ adi akyerɛ mo mma, moabrɛ mo ho ase, na moanya nhumu nso.\n16 Sɛnea Yehowa bɛboa wo ma woatete wo mma bere a wɔyɛ mmofra nkumaa no, saa ara na ɔbɛboa wo ma woatete wɔn bere a wɔabɛyɛ mmabun no nso. Adesua a ɛdi hɔ mu no, nea yɛbɛsusu ho ne sɛnea ɔdɔ, ahobrɛase, ne nhumu a Yesu daa no adi no bɛtumi aboa wo ma woatete wo ba a ɔyɛ ɔbabun ma wasom Yehowa.\n^ nky. 5 Bible ma yɛhu sɛ ntenesoɔ kyerɛ akwankyerɛ, ntetee, ne atenetene, na ɛtɔ mmere bi mpo a, ɛkyerɛ asotwe. Ɛsɛ sɛ awofo tene wɔn mma so, nanso ɛnsɛ sɛ wɔyɛ saa abufuo so da.\n^ nky. 7 Yesu bere so no, na mmofra frɛ wɔn agya Abba. Ná saa asɛmfua yi yɛ edin a abofra bi de frɛ ne papa a ɔdɔ no na obu no.—The International Standard Bible Encyclopedia.\nWo Bible Asuafo a Wɔn Ho Hia Paa\nSƐ YƐNE nkurɔfo sua ade a, yɛtaa de Dɛn na Bible Kyerɛkyerɛ Ankasa? nwoma no na ɛboa wɔn ma wɔhu Yehowa ne nokware a ɛwɔ Bible mu no. Afei nso, yɛne wɔn sua “Momfa Mo Ho Nsie Onyankopɔn Dɔ Mu” nwoma no de boa wɔn ma ɔdɔ a wɔwɔ ma Yehowa no mu yɛ den, na wɔn ani gye ne gyinapɛn ho.\nWo mma ne wo Bible asuafo a wɔn ho hia paa. Ɛsɛ sɛ wɔsua Yehowa ho ade, wɔdɔ no, na wɔhu nea ɔpɛ sɛ wɔyɛ. Enti sɛ wo kunu anaa wo yere nsom Yehowa mpo a, wo ne wo mma nsua Bible Kyerɛkyerɛ ne “Onyankopɔn Dɔ” nwoma no. (Mmebusɛm 6:20) Sɛ wo ne wo mma resua Bible Kyerɛkyerɛ nwoma no a, wobɛtumi de akwankyerɛ a yɛde sua ade a ɛwɔ jw.org so no aboa wɔn ma wɔasusu ade a moresua no ho na aboa wɔn ma wɔahu sɛnea wɔbɛtumi de nea wɔresua no ayɛ adwuma.—Hwɛ BIBLE NKYERƐKYERƐ > MMABUN afã hɔ. * (Hwɛ ase hɔ asɛm no.)\n^ nky. 51 Awofo bɛtumi asi gyinae ma wɔn mu baako de bere a wɔmfa nyɛ abusua som ne wɔn ba asua nwoma mmienu yi.\nDɔ wo mma: Ka kyerɛ wo mma sɛ wodɔ wɔn. Ma wɔnhu sɛ wɔn ho hia wo paa. Nya bere pii ma wɔn, wo ne wɔn mmɔ nkɔmmɔ, wo ne wɔn mmom nnidi, na wo ne wɔn nni agorɔ. Sɛ woretene wo mma so a, tɔ wo bo ase, na nyɛ no abufuo so\nBrɛ wo ho ase: Sɛ wo ne wo mma rebɔ mpae a, ma wɔnte sɛ woresrɛ Yehowa sɛ ɔmmoa wo. Sɛ woyɛ saa a, wɔbɛhu sɛ wode wo ho to Yehowa so, na wɔn nso bɛyɛ saa ara. Sɛ wodwene afoforo ho, woyere wo ho som Yehowa, na woboa afoforo a, na worekyerɛkyerɛ wo mma ma wɔn nso abrɛ wɔn ho ase\nNya nhumu: Mfa w’adwene nsi nneɛma a wo mma yɛ nkutoo so, na mmom hwehwɛ nea enti a wɔyɛ saa no nso. Bɔ mmɔden sɛ wobɛhu sɛnea wɔte nka ankasa. Susu tebea ahorow a ɛbɛma ayɛ den sɛ wɔbɛyɛ nea ɛtene ho, na boa wɔn ma wɔntwe wɔn ho mfi ho. Hu sɛ wo mma suasua nea woyɛ biara


47 Na Yosef kɔbɔɔ Farao amanneɛ sɛ:+ “Me papa ne me nuanom de wɔn nguan ne wɔn anantwi ne nea wɔwɔ nyinaa fi Kanaan asase so aba Gosen+ asase so.” 2 Na ɔfaa ne nuanom mu baanum de wɔn kɔɔ Farao anim.+ 3 Farao bisaa ne nuanom no sɛ: “Adwuma bɛn na moyɛ?”+ Ɛnna wobuaa Farao sɛ: “Wo nkoa ne yɛn agyanom+ yɛ nguanhwɛfo.”+ 4 Afei wɔka kyerɛɛ Farao sɛ: “Yɛaba sɛ yɛrebɛsoɛ asase yi so,+ efisɛ ɔkɔm no ano yɛ den wɔ Kanaan+ asase so, na wo nkoa nnya aduan mma wɔn mmoa.+ Enti yɛsrɛ wo, ma wo nkoa ntena Gosen+ asase so.” 5 Ɛnna Farao ka kyerɛɛ Yosef sɛ: “Wo papa ne wo nuanom aba wo nkyɛn. 6 Egypt asase nyinaa da w’anim.+ Ma wo papa ne wo nuanom ntena asase no fã a eye paa so.+ Ma wɔntena Gosen+ asase so, na sɛ wɔn mu bi yɛ akokodurufo a,+ yi wɔn ma wɔnhwɛ me mmoa so.”+ 7 Afei Yosef de ne papa Yakob kokyiaa Farao, na Yakob hyiraa Farao.+ 8 Farao bisaa Yakob sɛ: “Enti mfe ahe na woadi?” 9 Yakob buaa Farao sɛ: “Mede mfe ɔha aduasa na atena ase sɛ ɔhɔho.+ Ɛyɛ mfe kakraa bi a ɔhaw ahyɛ mu mã,+ na ennu mfe a m’agyanom de tenaa ase sɛ ahɔho no koraa.”+ 10 Afei Yakob hyiraa Farao na ofii Farao anim kɔe.+ 11 Enti Yosef maa ne papa ne ne nuanom tenaa Egypt na ɔmaa wɔn asase no fã a eye paa, Ramese+ asase, sɛnea Farao kae no. 12 Na Yosef maa ne papa, ne nuanom, ne ne papa fiefo nyinaa aduan,+ sɛnea wɔn mma dodow te.+ 13 Afei na aduan biara nni asase no so baabiara, efisɛ ɔkɔm no mu yɛɛ den paa;+ na ɔkɔm no dosaw Egypt ne Kanaan asase nyinaa.+ 14 Na Yosef gyigyee Egypt ne Kanaan asase so sika a wɔde bɛtɔɔ aburow no nyinaa;+ na ɔde sika no kɔɔ Farao fie. 15 Bere bi akyi no, Egypt ne Kanaan asase so sika sae, na Egyptfo nyinaa baa Yosef nkyɛn sɛ: “Ma yɛn aduan!+ Dɛn nti na yɛn sika a asa nti ɛsɛ sɛ yewuwu w’anim?”+ 16 Yosef buae sɛ: “Sɛ mo sika asa a, momfa mo nyɛmmoa mmra na mɛma mo aduan.” 17 Na wɔde wɔn nyɛmmoa brɛɛ Yosef, na Yosef maa wɔn aduan de gyee wɔn apɔnkɔ,+ nguan, anantwi ne mfurum; ɔmaa wɔn aduan de gyee wɔn mmoa nyinaa wɔ afe no mu. 18 Nkakrankakra afe no baa awiei, na afe a edi hɔ no wɔkɔɔ Yosef nkyɛn kɔka kyerɛɛ no sɛ: “Yɛremfa nsie yɛn wura; yɛn sika ne yɛn nyɛmmoa nyinaa yɛde abrɛ yɛn wura.+ Biribiara nni hɔ bio wɔ yɛn wura anim gye yɛn nipadua ne yɛn asase.+ 19 Dɛn nti na yɛne yɛn nsase nwu wɔ w’anim?+ Fa aduan tɔ yɛne yɛn nsase+ na yɛne yɛn nsase mmɛyɛ Farao nkoa; na ma yɛn aba a yebedua na yɛatena ase na yɛanwuwu, na yɛn asase anna mpan.”+ 20 Enti Yosef tɔɔ Egyptfo nsase nyinaa de maa Farao;+ Egyptfo nyinaa tontɔn wɔn nsase, efisɛ na ɔkɔm no ano yɛ den, na asase no bɛyɛɛ Farao dea. 21 Otuu ɔmanfo no fii Egypt mmaa nyinaa kɔtenatenaa nkurow mu.+ 22 Asɔfo no asase nkutoo na wantɔ,+ efisɛ Farao na ɔmaa asɔfo no aduan, na nea Farao de maa wɔn na wodii.+ Enti wɔantɔn wɔn asase.+ 23 Afei Yosef ka kyerɛɛ ɔmanfo no sɛ: “Hwɛ, ɛnnɛ matɔ mo ne mo nsase ama Farao. Munnye aba yi nkodua asase no so.+ 24 Sɛ nnɔbae no ba a,+ monkyɛ mu anum mfa biako mma Farao+ na anan a aka no nyɛ mo dea, na eyi mu bi na mubedua wɔ asase no so na mo ne mo fiefo ne mo mma nso adi bi.”+ 25 Na wɔkae sɛ: “Woagye yɛn nkwa.+ Me wura, ma yennya w’anim dom na yɛnyɛ Farao nkoa.”+ 26 Yosef hyɛɛ mmara too hɔ de besi nnɛ sɛ wɔmfa Egypt asase so ade nkyem anum mu biako mma Farao. Asɔfo no asase nkutoo na wɔamfa amma Farao.+ 27 Na Israel tenaa Egypt asase so, wɔ Gosen;+ na wɔn ase timii wɔ hɔ, na wɔdɔre yɛɛ pii.+ 28 Yakob tenaa Egypt mfe dunson; enti mfe a Yakob dii nyinaa yɛ ɔha aduanan ason.+ 29 Afei na aka kakra ma Israel awu.+ Na ɔfrɛɛ ne ba Yosef ka kyerɛɛ no sɛ: “Mesrɛ wo, sɛ manya w’anim dom a, fa wo nsa hyɛ me srɛ ase,+ na wo ne me nni no adɔe so ne nokware mu.+ (Mesrɛ wo, nsie me Egypt.)+ 30 Merebewu akɔka m’agyanom ho,+ na fa me fi Egypt kosie me wɔ wɔn asiei.”+ Na ɔkae sɛ: “Mɛyɛ sɛnea woaka no.” 31 Na Yakob kae sɛ: “Ka me ntam.” Na ɔkaa no ntam.+ Afei Israel de n’anim butuw mpa no atifi.+


Dɔ Wɔn a Onyankopɔn Dɔ Wɔn | Onyankopɔn Dɔ\nKENKAN WƆ Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nDɔ Wɔn a Onyankopɔn Dɔ Wɔn\n“Nea ɔne anyansafo nantew no bɛyɛ onyansafo.”—MMEBUSƐM 13:20.\n1-3. (a) Asɛm bɛn na Bible ka a ɛyɛ nokware turodoo? (b) Yɛbɛyɛ dɛn anya nnamfo a yebetumi asuasua wɔn ayɛ adepa?\nƆKWAN bi so no, nnipa te sɛ sapɔw. Sɛnea sapɔw nonom nsu no, saa ara na nnipa suasua wɔn nnamfonom suban, wɔn abrabɔ ne wɔn nneyɛe bere a wɔn ani nna wɔn ho so.\n2 Asɛm a Bible ka yi yɛ nokware turodoo sɛ: “Nea ɔne anyansafo nantew no bɛyɛ onyansafo, na nea ɔne nkwasea bɔ no, ebewie no bɔne.” (Mmebusɛm 13:20) Ɛnyɛ obi a yɛne no di nkyia kɛkɛ ho asɛm na abebusɛm yi reka. Sɛnea wɔkaa “nantew” no ma yehu sɛ ɛnyɛ da koro pɛ fekubɔ. * Bible ho nhoma bi kyerɛkyerɛ asɛm yi mu sɛ: “Sɛ wo ne obi nantew a, ɛkyerɛ sɛ wodɔ no na wode wo ho abɔ no.” Wunhu sɛ yɛtaa suasua wɔn a yɛdɔ wɔn no? Nokwarem no, yɛpɛ wɔn a yɛdɔ wɔn no asɛm, enti yebetumi afa wɔn suban pa anaa wɔn subammɔne no bi.\n3 Sɛ yɛbɛtena Onyankopɔn dɔ mu a, ɛsɛ sɛ yɛhwehwɛ nnamfo a yebetumi asuasua wɔn ayɛ adepa. Yɛbɛyɛ dɛn atumi ayɛ saa? Nea ɛsɛ sɛ yɛyɛ ara ne sɛ yɛbɛdɔ wɔn a Onyankopɔn dɔ wɔn, na yɛde ne nnamfo ayɛ yɛn nnamfo. Wo deɛ, susuw ho hwɛ. Wɔn a wɔn suban nti Yehowa fa wɔn nnamfo no, ɛnyɛ wɔn na ɛsɛ sɛ yɛn nso yɛfa wɔn nnamfo anaa? Ɛnde ma yɛnhwɛ nnipa a Onyankopɔn dɔ wɔn. Sɛ yehu Yehowa adwene yiye a, ɛbɛboa yɛn ama yɛafa nnamfo pa.\nWƆN A ONYANKOPƆN DƆ WƆN\n4. Dɛn nti na ɛfata sɛ Yehowa hwehwɛ mu yiye ansa na wafa adamfo, na dɛn na ɛmaa Yehowa frɛɛ Abraham sɛ “m’adamfo”?\n4 Sɛ Yehowa refa nnamfo a, ɔhwehwɛ mu yiye. So onni hokwan sɛ ɔyɛ saa? Anyɛ hwee koraa no, ɔne Awurade Tumfoɔ, enti obi rennya sɛ Onyankopɔn bɛfa no adamfo. Nnipa bɛn saa na ɔfa wɔn nnamfo? Yehowa bɛn wɔn a wɔwɔ ne mu awerɛhyem na wogye no di koraa no. Yɛmfa tete agya Abraham nyɛ nhwɛso. Ná ɔyɛ obi a ne gyidi sõ. Sɛ wɔka kyerɛ obi sɛ ɔmfa ne ba mmɔ afɔre a, ebegye gyidi ankasa na watumi ayɛ saa. * Nanso Abraham de “Isak bɔɔ afɔre wiei koraa ne sa.” Ná ogye di paa sɛ “Onyankopɔn betumi anyan no afi awufo mu mpo.” (Hebrifo 11:17-19) Abraham gyidi ne ne setie nti, Yehowa frɛɛ no “m’adamfo” de kyerɛe sɛ ɔdɔ no.—Yesaia 41:8; Yakobo 2:21-23.\n5. Yehowa bu wɔn a wodi no nokware na wotie no no sɛn?\n5 Nokwaredi ne osetie ho hia Yehowa yiye. Wɔn a nokware a wobedi ama Yehowa no ho hia wɔn sen biribiara no na ɔdɔ wɔn. (Kenkan 2 Samuel 22:26.) Sɛnea yehui wɔ nhoma yi Ti a edi kan mu no, nnipa a Yehowa ani gye wɔn ho paa ne wɔn a ɔdɔ nti wofi wɔn pɛ mu tie no no. Mmebusɛm 3:32 ka sɛ: “Teefo na ɔne wɔn di atirimsɛm.” Wɔn a wɔde nokwaredi di Onyankopɔn mmara so no, ɔde anigye to nsa frɛ wɔn sɛ wɔmmɛsoɛ ne “ntamadan” mu. Wapene so sɛ wɔmmɛsom no, na wobetumi abɔ no mpae bere biara a wɔpɛ.—Dwom 15:1-5.\n6. Yɛbɛyɛ dɛn akyerɛ sɛ yɛdɔ Yesu, na Yehowa te nka sɛn wɔ wɔn a wɔdɔ ne Ba no ho?\n6 Yesu yɛ Yehowa Ba a ɔwoo no koro, na Yehowa dɔ wɔn a wɔdɔ Yesu nso. Yesu kae sɛ: “Sɛ obi dɔ me a, obedi m’asɛm so, na m’Agya bɛdɔ no, na yɛbɛba ne nkyɛn de hɔ abɛyɛ yɛn tenabea.” (Yohane 14:23) Yɛbɛyɛ dɛn akyerɛ sɛ yɛdɔ Yesu? Ɛne sɛ yebedi n’ahyɛde so. Emu baako ne sɛ yɛbɛka asɛmpa no na yɛayɛ asuafo. (Mateo 28:19, 20; Yohane 14:15, 21) Ade foforo a yɛbɛyɛ de akyerɛ sɛ yɛdɔ Yesu ne sɛ yebedi “n’anammɔn akyi pɛɛ” na yɛasuasua no wɔ kasa ne nneyɛe mu sɛnea yebetumi biara, ɛmfa ho sɛ bɔne wɔ yɛn ho no. (1 Petro 2:21) Sɛ Yehowa hu sɛ ne Ba no ho dɔ nti ebinom ayere wɔn ho redi Kristo anammɔn akyi a, ɛma onya akomatɔyam.\n7. Dɛn nti na nyansa wom sɛ wɔn a wɔyɛ Yehowa nnamfo no na yɛfa wɔn nnamfo?\n7 Wɔn a wɔwɔ gyidi, wodi nokware, wɔyɛ osetie, wɔdɔ Yesu na wɔfa n’akwan so—nnipa a wɔn suban te saa na Yehowa fa wɔn nnamfo. Enti ɛsɛ sɛ yɛn mu biara bisa ne ho sɛ: ‘Saa na me nnamfo a me ne wɔn bɔ no suban ne wɔn akwan te? Wɔn a wɔyɛ Yehowa nnamfo na mefa wɔn nnamfo?’ Nyansa wom sɛ yɛyɛ saa. Ebinom wɔ suban pa na wɔde nnamyɛ nso ka Ahenni ho asɛmpa no. Yɛasi yɛn bo sɛ yɛbɛyɛ nea ɛsɔ Onyankopɔn ani, enti sɛ yɛne nnipa a wɔte saa bɔ a, ebetumi aboa yɛn ma yɛayɛ saa.—Hwɛ adaka a n’asɛmti ne, “ Hena Ne Adamfo Pa?”\nHENA NE ADAMFO PA?\nNnyinasosɛm: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.\nMe nnamfo yɛ Yehowa ne Yesu nso nnamfo anaa?—Yohane 15:14, 16; Yakobo 2:23.\nMe nnamfo boa me ma minya suban pa?—1 Korintofo 15:33.\nMe nnamfo dɔ me paa ma enti sɛ meyɛ ade a enye a, wɔbɛka?—Dwom 141:5; Mmebusɛm 27:6.\nMe kasa ne me nneyɛe kyerɛ sɛ meyɛ adamfo pa anaa?—Mmebusɛm 12:18; 18:24; 1 Yohane 3:16-18.\nADAMFO PA HO NHWƐSO WƆ BIBLE MU\n8. Dɛn na w’ani gye ho kɛse wɔ (a) Naomi ne Rut adamfofa no ho? (b) Hebrifo mmerantewa mmiɛnsa no adamfofa no ho? (d) Paulo ne Timoteo adamfofa no ho?\n8 Nhwɛso pii wɔ Kyerɛwnsɛm no mu a ɛma yehu sɛ nnamfo pa a ebinom fae nti, esii wɔn yiye. Nea wubetumi akenkan ho asɛm no bi ne Naomi ne n’asebea Rut ayɔnkofa, Hebrifo mmerantewa mmiɛnsa a na wɔyɛ nnamfo wɔ Babilon, ne Paulo ne Timoteo ayɔnkofa no. (Rut 1:16; Daniel 3:17, 18; 1 Korintofo 4:17; Filipifo 2:20-22) Nanso ma yɛnka nnamfo pa ho nhwɛso foforo ho asɛm: Dawid ne Yonatan adamfofa no.\n9, 10. Dɛn na ɛmaa Dawid ne Yonatan faa adamfo?\n9 Bible ka sɛ bere a Dawid kum Goliat no, “Yonatan kra fam Dawid kra ho, na Yonatan dɔɔ no sɛ n’ankasa ne kra.” (1 Samuel 18:1) Saa na ɛyɛe a wɔn ayɔnkofa a emu yɛ den no fii ase. Ɛwom sɛ na baako anyin sen ne yɔnko bebree deɛ, nanso wɔyɛɛ nnamfo kosii sɛ Yonatan wui wɔ akono. * (2 Samuel 1:26) Dɛn na ɛmaa nnipa mmienu yi adamfofa mu yɛɛ den saa?\n10 Nea ɛkaa Dawid ne Yonatan boom ne sɛ na wɔdɔ Onyankopɔn na na nokware a wobedi ama no no hia wɔn yiye. Onyankopɔn som na ɛkaa nnipa mmienu no boom. Ná obiara suban yɛ ne yɔnko fɛ. Aberantewa no de akokoduru ko maa Yehowa din ho tewee. Ɛda adi sɛ n’akokoduru ne n’ahokeka no yɛɛ Yonatan fɛ. Yonatan de nokwaredi gyinaa Yehowa nhyehyɛe akyi, na ɔmaa Dawid asɛm hiaa no sen n’ankasa de. Eyi nti, akyinnye biara nni ho sɛ na Dawid bu ɔbarima a wanyin sen ɔno Dawid no. Wo deɛ, dwen ho hwɛ. Bere bi, Yonatan papa otirimɔdenfo, Ɔhene Saul abufuw nti, na Dawid aguan akɔtena sare so sɛ ɔkobɔfo, na na wabotow. Yonatan kyerɛe sɛ ɔyɛ nokwafo paa, efisɛ ɔkɔɔ “Dawid nkyɛn . . . kɔhyɛɛ ne nsam den Onyankopɔn din mu.” (1 Samuel 23:16) Bere a Dawid hui sɛ ne yɔnko berɛbo no aba ne nkyɛn rebɛkyekye ne werɛ na wahyɛ no den no, hwɛ sɛnea Dawid bɛte nka! *\n11. Dɛn na wusua fi Yonatan ne Dawid adamfofa no mu?\n11 Dɛn na yesua fi Yonatan ne Dawid adamfofa no mu? Nea yesua paa ne sɛ, ade a ehia kɛse wɔ adamfofa mu ne sɛ mobɛyɛ Onyankopɔn apɛde. Sɛ yɛne yɛn nuanom Kristofo a yɛne wɔn bra hyia a yɛn nyinaa pɛ sɛ yedi Onyankopɔn nokware no bɔ a, obiara betumi akyerɛ n’adwene, aka sɛnea ɔte nka ne ne suahu de ahyɛ ne yɔnko nkuran. (Kenkan Romafo 1:11, 12.) Yebetumi anya nnamfo a wɔntoto wɔn som ase saa wɔ yɛn nuanom Kristofo mu. So eyi kyerɛ sɛ obiara a ɔba nhyiam wɔ Ahenni Asa so no yɛ adamfo pa? Dabi, ɛnte saa ankasa.\nSƐNEA YEBENYA NNAMFO PA\n12, 13. (a) Kristofo asafo no mu mpo no, dɛn nti na ɛsɛ sɛ yɛhwɛ yɛn adamfofa yiye? (b) Asomafo no bere so no, ɔhaw bɛn na na ɛwɔ asafo no mu, na kɔkɔbɔ a emu yɛ den bɛn na Paulo de mae?\n12 Asafo no mu mpo no, sɛ yɛpɛ sɛ yenya nkɔso wɔ yɛn som mu a, ɛsɛ sɛ yɛhwɛ yɛn adamfofa yiye. Ɛnsɛ sɛ eyi yɛ yɛn nwonwa koraa. Sɛnea nnuaba bi mmere ntɛm wɔ dua so no, saa ara na ebinom nnya nkɔso ntɛm wɔ Kristofo asafo no mu. Enti asafo biara mu no, ɛsono baabi a Kristoni biara anya nkɔso akodu wɔ ɔsom no mu. (Hebrifo 5:12–6:3) Ne nyinaa mu no, yenya wɔn a wɔyɛ foforo ne wɔn a wɔyɛ mmerɛw no ho abotare efisɛ yɛpɛ sɛ yɛboa wɔn ma wonya nkɔso wɔ Onyankopɔn som mu.—Romafo 14:1; 15:1.\n13 Ɛtɔ mmere bi a, ebia biribi bɛkɔ so wɔ asafo no mu a ebehia sɛ yɛhwɛ wɔn a yɛne wɔn bɔ no yiye. Ebetumi aba sɛ ebinom bɛbɔ bra a ɛmfata. Ebia ebinom nso benwiinwii na biribiara renyɛ wɔn fɛ. Saa ara na na ɛte wɔ asafo a na ɛwowɔ hɔ wɔ asomafo no bere so no mu. Ná asafo no mufo dodow no ara di nokware, nanso ebinom ammɔ bra pa. Esiane sɛ na Korintofo asafo no mufo binom mfa Kristofo nkyerɛkyerɛ bi nyɛ adwuma nti, ɔsomafo Paulo bɔɔ asafo no kɔkɔ sɛ: “Mommma wɔnnnaadaa mo. Fekubɔne sɛe ɔbra pa.” (1 Korintofo 15:12, 33) Paulo ka kyerɛɛ Timoteo sɛ ne nuanom Kristofo binom betumi abu bra a enye. Enti ɔbɔɔ Timoteo kɔkɔ sɛ ɔntwe ne ho mfi saa nnipa no ho, na ɔne wɔn mmmɔ.—Kenkan 2 Timoteo 2:20-22.\n14. Yɛbɛyɛ dɛn de nnyinasosɛm a ɛwɔ Paulo kɔkɔbɔ no mu no ayɛ adwuma wɔ yɛn adamfofa mu?\n14 Yɛbɛyɛ dɛn de nnyinasosɛm a ɛwɔ Paulo kɔkɔbɔ no mu ayɛ adwuma? Ɛne sɛ, ɛnsɛ sɛ yɛne obiara a obetumi asɛe yɛn bra no bɔ—wɔn a wɔwɔ asafo no mu ne wɔn a wonni asafo no mu nyinaa. (2 Tesalonikafo 3:6, 7, 14) Ɛsɛ sɛ yɛbɔ yɛne Yehowa adamfofa ho ban. Kae sɛ yɛte sɛ sapɔw, enti yɛfa yɛn nnamfo suban ne wɔn akwan. Sɛ yɛde sapɔw bɔ nsu fĩ mu a, ɛrentumi nnonnom nsu pa da. Saa ara na sɛ yɛne wɔn a wɔn bra asɛe bɔ a, yɛrentumi nnya suban pa.—1 Korintofo 5:6.\nWubetumi anya nnamfo pa wɔ wo nuanom Kristofo mu\n15. Wobɛyɛ dɛn anya nnamfo a wɔntoto wɔn som ase wɔ asafo no mu?\n15 Anigyesɛm ne sɛ, yebetumi anya nnamfo pa pii wɔ Kristofo asafo no mu. (Dwom 133:1) Wobɛyɛ dɛn anya nnamfo a wɔntoto wɔn som ase wɔ asafo no mu? Sɛ wunya suban pa na wobɔ wo bra sɛnea ɛsɛ a, nnipa a wɔbɔ bra pa saa ara na wɔbɛbɛn wo. Bio nso ɛho behia sɛ wutu anammɔn de hwehwɛ nnamfo foforo. (Hwɛ adaka a n’asɛmti ne, “ Nea Ɛma Yenyaa Nnamfo Pa.”) Wɔn a wopɛ sɛ woyɛ sɛ wɔn no na ɛsɛ sɛ wofa wɔn nnamfo. Bible tu yɛn fo sɛ ‘yɛntrɛw yɛn komam.’ Enti fa wo nuanom Kristofo nnamfo ɛmfa ho sɛnea wɔn honam ani hwɛbea te, wɔn abusua, ne ɔman a wofi mu. (2 Korintofo 6:13; kenkan 1 Petro 2:17.) Ɛnyɛ w’atipɛnfo nko na ɛsɛ sɛ wofa wɔn nnamfo. Kae sɛ na Yonatan anyin sen Dawid koraa. Sɛ yɛfa wɔn a wɔanyin sen yɛn nnamfo a, wɔde wɔn suahu ne wɔn nyansa bɛboa yɛn.\nNEA ƐMA YENYAA NNAMFO PA\n“Mfiase no, na ɛyɛ den sɛ menya nnamfo wɔ asafo no mu. Nanso mibehui sɛ asɛnka adwuma a mede me ho hyɛɛ mu kɛse no boaa me ma minyaa su bi te sɛ abodwokyɛre, boasetɔ, ne ɔdɔ a pɛsɛmenkominya nnim. Bere a merenya saa su yi nyinaa no, na nkurɔfo a wɔte saa nso rebɛn me, enti seesei manya nnamfo pa.”—Shivani.\n“Mebɔɔ mpae sɛnea ɛbɛyɛ a menya nnamfo wɔ asafo no mu. Mebɔɔ mpae no kyɛe nanso manhu ho mmuae biara. Akyiri yi, mihui sɛ menyɛɛ biribiara a ɛbɛma manya nnamfo. Ná menka nkɔ nkurɔfo ho. Nanso efi bere a mifii ase yɛɛ me mpaebɔ no ho biribi no, afei deɛ, mete nka ankasa sɛ Yehowa atie me.”—Ryan.\nSƐNEA YEBEDI NSƐMNSƐM HO DWUMA\n16, 17. Sɛ yɛn nua Kristoni bi yɛ ade ma ɛyɛ yɛn yaw a, dɛn nti na ɛnsɛ sɛ yegyae asafo no?\n16 Esiane sɛ ɛsono sɛnea yɛn mu biara te ne baabi a wɔtetee yɛn nti, ɛwom wom a, nsɛmnsɛm betumi aba asafo no mu. Ebia yɛn nua Kristoni bi bɛka asɛm anaa ɔbɛyɛ biribi ma ahaw yɛn. (Mmebusɛm 12:18) Ɛsono sɛnea obiara yɛ n’ade, enti sɛ asɛm bi ba na yɛannya yɛn ho ntease anaa yɛne afoforo adwene anhyia a, ebetumi de ɔhaw aba. So yɛbɛma asɛm no ahaw yɛn na yɛagyae asafo no? Sɛ yɛdɔ Yehowa ne wɔn a ɔdɔ wɔn no paa a, yɛrenyɛ saa da.\n17 Yehowa na ɔbɔɔ yɛn, na ɔno na ɔma yɛn nkwa, enti ɔfata sɛ yɛdɔ no na yefi yɛn koma nyinaa mu som no. (Adiyisɛm 4:11) Afei nso, ɛsɛ sɛ yedi asafo no nokware efisɛ n’ani gye ho sɛ ɔde reyɛ adwuma. (Hebrifo 13:17) Enti sɛ yɛn nua bi di yɛn huammɔ anaasɛ ɔyɛ yɛn ade ma ɛyɛ yɛn yaw a, yɛrenka sɛ ɛno nti yɛregyae asafo no. Ɛnsɛ sɛ ɛba saa da! Ɛnyɛ Yehowa na wayɛ yɛn bɔne. Yehowa ho dɔ nti, yɛrentumi mpo ɔne ne nkurɔfo da!—Kenkan Dwom 119:165.\n18. (a) Dɛn na yebetumi ayɛ ama asomdwoe aba asafo no mu? (b) Sɛ ɛfata sɛ yɛde bɔne firi na yɛyɛ saa a, nhyira bɛn na ɛde ba?\n18 Ɔdɔ a yɛwɔ ma yɛn nuanom Kristofo nti, yɛbɛyɛ nea yebetumi biara ama asomdwoe atena asafo no mu. Yehowa nim sɛ bɔne wɔ wɔn a ɔdɔ wɔn no ho, na saa ara na ɛsɛ sɛ yɛn nso yehu wɔn. Ɔdɔ ma yebu yɛn ani gu mfomso nketenkete so efisɛ yenim sɛ bɔne wɔ yɛn nyinaa ho, na yedi mfomso. (Mmebusɛm 17:9; 1 Petro 4:8) Ɔdɔ boa yɛn ma yɛde ‘bɔne firifiri yɛn ho korakora.’ (Kolosefo 3:13) Ɛtɔ da bi a ɛyɛ den sɛ yɛde afotu yi bɛyɛ adwuma. Sɛ yɛma abufuw hyɛ yɛn so a, anhwɛ a yebenya obi ho menasepɔw, na yɛasusuw sɛ yɛreyɛ saa de atwe nea wafom yɛn no aso. Nanso sɛ yɛanyi abufuw no amfi yɛn mu a, na yɛrepira yɛn ankasa ho. Sɛ ɛfata sɛ yɛde bɔne firi na sɛ yɛyɛ saa a, ɛde nhyira pii ba. (Luka 17:3, 4) Ɛma yenya asomdwoe ne akomatɔyam, ɛma asafo no mu dwo, na nea ɛsen ne nyinaa no, ɛbɔ yɛne Yehowa adamfofa ho ban.—Mateo 6:14, 15; Romafo 14:19.\nBERE A ƐNSƐ SƐ YƐNE OBI BƆ\n19. Dɛn na ebetumi asi ama ɛho abehia sɛ yɛne obi twa ayɔnkofa mu?\n19 Ɛtɔ mmere bi a, wɔka kyerɛ yɛn sɛ yɛne obi a ɔwɔ asafo no mu mmmɔ fekuw bio. Nea enti a ɛba saa ne sɛ, sɛ obi bu Onyankopɔn mmara so na wannu ne ho a, yetu no fi asafo no mu. Sɛ obi po Kristofo gyidi na ɔkyerɛkyerɛ atosɛm anaa ɔtwe ne ho fi asafo no ho a, ɔno nso yetu no. Onyankopɔn Asɛm ka kyerɛ yɛn pen sɛ yɛne nnipa a wɔte saa no “mmmɔ.” * (Kenkan 1 Korintofo 5:11-13; 2 Yohane 9-11) Ebetumi ayɛ den yiye ama yɛn sɛ yɛne yɛn adamfo anaa yɛn busuani bi betwa ayɔnkofa mu. So yebemia yɛn ani ayɛ saa de akyerɛ sɛ yɛdɔ Yehowa ne ne mmara a ɛteɛ no sen biribiara? Kae sɛ nokwaredi ne osetie ho hia Yehowa paa.\n20, 21. (a) Dɛn nti na abɔnefo a yetu wɔn fi asafo no mu no kyerɛ ɔdɔ? (b) Adɛn nti na ehia sɛ yɛhwehwɛ mu yiye ansa na yɛafa nnamfo?\n20 Abɔnefo a yetu wɔn fi asafo no mu no yɛ Yehowa nhyehyɛe a ɔdɔ wom. Dɛn ntia? Sɛ obi yɛ bɔne na wannu ne ho na sɛ yetu no a, ɛkyerɛ sɛ yɛdɔ Yehowa na yebu ne din kronkron no ne ne mmara. (1 Petro 1:15, 16) Sɛ yetu obi a, ɛbɔ asafo no ho ban. Ɛbɔ anokwafo ho ban fi wɔn a wɔboapa yɛ bɔne no subammɔne ho. Afei nso ɛmfa ho sɛ yɛte wiase bɔne yi mu no, ɛma yetumi de asomdwoe som wɔ asafo no mu. (1 Korintofo 5:7; Hebrifo 12:15, 16) Saa asotwe a emu yɛ den no kyerɛ nso sɛ yɛdɔ ɔbɔnefo no. Ɛtɔ da bi a, ɛno na ɛbɛma onii no ani aba ne ho so na wasan aba Yehowa nkyɛn.—Hebrifo 12:11.\n21 Akyinnye biara nni ho sɛ, sɛ yɛne obi bɔ a, ɛnyɛ den koraa sɛ yebesuasua ne suban. Ɛno nti ehia sɛ yɛhwehwɛ mu yiye ansa na yɛafa nnamfo. Sɛ yɛpɛ nnamfo papa a, wɔn a wɔyɛ Yehowa nnamfo na ɛsɛ sɛ yɛne wɔn bɔ, na wɔn a Onyankopɔn dɔ wɔn na ɛsɛ sɛ yɛdɔ wɔn. Yɛasi yɛn bo sɛ yɛbɛyɛ nea ɛsɔ Yehowa ani, na nea yebesua afi yɛn nnamfo hɔ no betumi aboa yɛn ma yɛayɛ saa.\n^ nky. 2 Hebri asɛmfua a wɔkyerɛɛ ase nea ɔne nkwasea “bɔ” no nso tumi kyerɛ nea “ɔka [obi] ho,” anaa obi “yɔnko.”—Atemmufo 14:20; Mmebusɛm 22:24.\n^ nky. 4 Nea Yehowa ka kyerɛɛ Abraham sɛ ɔnyɛ no yɛ afɔre a na Yehowa de ne Ba a ɔwoo no koro no bɛbɔ ho sɛnkyerɛnne. (Yohane 3:16) Abraham fam no, Yehowa maa no odwennini de sii Isak ananmu.—Genesis 22:1, 2, 9-13.\n^ nky. 9 Bere a Dawid kum Goliat no, na Dawid sua, na ɔyɛ “aberantewa” koraa. Yonatan wui no, na Dawid adi bɛyɛ mfe 30. (1 Samuel 17:33; 31:2; 2 Samuel 5:4) Bere a Yonatan wui no, na wadi bɛyɛ mfe 60, enti na ɔbɛkyɛn Dawid bɛyɛ mfe 30.\n^ nky. 10 Sɛnea 1 Samuel 23:17 kyerɛ no, Yonatan kaa nneɛma nnum de hyɛɛ Dawid den: (1) Ɔka kyerɛɛ Dawid sɛ onnsuro. (2) Ɔmaa Dawid awerɛhyem sɛ Saul nsa renka no. (3) Ɔkaee Dawid sɛ sɛnea Onyankopɔn aka no, Dawid bedi hene. (4) Ɔhyɛɛ Dawid bɔ sɛ ɔtaa n’akyi. (5) Ɔka kyerɛɛ Dawid sɛ Saul mpo nim sɛ ɔno Yonatan taa Dawid akyi.\n^ nky. 19 Sɛ wopɛ sɛ wuhu sɛnea yɛne wɔn a wɔatu wɔn ne wɔn a wɔatwe wɔn ho afi asafo no ho di a, hwɛ Nkekaho a n’asɛmti ne “Sɛnea Ɛsɛ sɛ Yɛne Obi a Wɔatu no Di.”\nYehowa Nkurɔfo ‘Twe Wɔn Ho Fi Nea Ɛnteɛ Ho’\nBible ka sɛ ‘yɛntwe yɛn ho mfi nea ɛnteɛ ho.’ Eyi fa nsɛm a esisii Mose bere so no ho sɛn? Dɛn na yebetumi asua afi mu?\nYehowa “Nhwɛ Nnipa Anim”\nNoa—Ɔne “Nokware Nyankopɔn Nantewee”


Boas ne Rut Aware a na Ɛte sɛ Nea Entumi Nyɛ Yiye\nƆwɛn-Aban—Nea Adesua Nsɛm Wom | April 15, 2003\nKENKAN WƆ Albanian Arabic Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nOSUTƆBERE mu dwumadi ama awiporowbea a ɛbɛn Betlehem no ayɛ bagyabagya. Wɔayɛ adwuma da mũ no nyinaa. Awi foforo a wɔatõtõ a ɛreyi hua no ma adwumayɛfo a ɔkɔm de wɔn no hu sɛ bere aso sɛ wodidi. Obiara betwa ne brɛ so aba.\nBoas, asase wura bi a ɔyɛ ɔdefo, didi nom ma ne bo tɔ ne yam, na ɔda dwudwo ne ho wɔ atoko a wɔaboa ano bebree bi ho. Akyiri yi, wɔde otwa ma da no ba n’awiei, na obiara hwehwɛ baabi pa gye n’ahome. Afei, Boas, a ne bo atɔ ne yam no, de ntama fura kɔda.\nKokoam Nhyiam Bi\nWɔ ɔdasum no, Boas nyan a awɔw de no na ne ho repo. Anwonwasɛm ne sɛ, na obi ahyɛ da ayi ne nan ho ntama, na na onii no da ne nan ase pɛɛ! Esiane sɛ esum no mma onhu onii ko nti, obisa sɛ: “Ɛyɛ wo hena?” Ɔbea nne gye so sɛ: “Ɛyɛ me, w’abaawa Rut. Trɛw w’atade mmuano mu fa kata w’abaawa so, na abusua mu gyefo ne wo.”—Rut 3:1-9.\nWɔn nkutoo kasae wɔ sum no mu. Ná mmea nkutoo nkɔ awiporowbea hɔ anadwo saa. (Rut 3:14) Nanso, ɛdenam Boas asɛm so no, Rut kɔɔ so daa ne nan ase kosii ahemadakye ansa na ɔresɔre akɔ, na ɔnam saayɛ so kwatii kasatia a ɛmfata.\nSo ɔbea ne barima ntam dɔ nti na wohyiaam? So Rut—ababaa kunafo hiani a ofi abosonsom man mu no—nam anifere so daadaa akwakora sikani yi? Anaasɛ na Boas refa Rut tebea ne ankonam a wayɛ no sɛ hokwan saa anadwo no? Saa nsɛmmisa no ho mmuae nyinaa fa nokware a wodi Nyankopɔn ne ɔdɔ a wɔdɔ no ho. Na nsɛm no nso ka koma ankasa.\nNanso hena ne Rut? Ná ne botae ne dɛn? Na hena ne saa ɔdefo, Boas, yi?\nMfe bi ansa na saa asɛm yi resi no, ɔkɔm sii Yuda. Israel abusua bi a emufo yɛ baanan—Elimelek; ne yere, Naomi; ne wɔn mmabarima baanu, Mahlon ne Kilion—tu kɔɔ Moab asase pa so. Wɔn mmabarima no waree Moabfo mmea baanu, Rut ne Orpa. Bere a mmarima baasa no wui wɔ Moab akyi no, mmea baasa no tee sɛ nneɛma ayɛ yiye wɔ Israel. Enti Naomi—a na wadan okunafo, a odi yaw, na onni mma anaa mmanana no—sii gyinae sɛ ɔbɛsan akɔ n’asase so.—Rut 1:1-14.\nBere a wɔnam kwan so rekɔ Israel no, Naomi ka kyerɛɛ Orpa sɛ ɔnsan nkɔ ne nkurɔfo nkyɛn. Afei Naomi ka kyerɛɛ Rut sɛ: “Hwɛ, wo kora asan kɔ ne manfo ne n’anyame nkyɛn. San di wo kora akyi!” Nanso Rut kae sɛ: “Nhyɛ me sɛ minnyaw wo . . . na nea wokɔ na mɛkɔ, . . . wo man bɛyɛ me man, na wo Nyankopɔn ayɛ me Nyankopɔn; nea wubewu, na mewu, na ɛhɔ ara na wobesie me.” (Rut 1:15-17) Enti akunafo baanu a wonni hwee yi san kɔɔ Betlehem. Ɔdɔ ne ɔhwɛ a Rut de maa n’asew no kaa kurom hɔfo no araa ma wobuu no sɛ “oye ma [Naomi] sen mmabarima baason.” Afoforo kaa ne ho asɛm sɛ ɔyɛ “ɔbea pa.”—Rut 3:11; 4:15.\nWɔ Betlehem no, bere a ɛbere soe sɛ wotwa atoko no, Rut ka kyerɛɛ Naomi sɛ: “Ma menkɔ mfuw mu minkodi mmɛtem no mpɛpɛw nea menya n’anim anuonyam akyi.”—Rut 2:2.\nRut kɔ Boas, a ɔyɛ n’asew barima, Elimelek, busuani afuw mu a onnim. Ɔsrɛ kwan fi ɔhwɛfo no hɔ sɛ ɔmma onni mpɛpɛw. Nsi a ɔde di mpɛpɛw no da nsow, na ɔhwɛfo no kamfo n’adwumayɛ kyerɛ Boas.—Rut 1:22–2:7.\nBammɔfo ne Ɔboafo\nBoas yɛ Yehowa somfo mapa. Anɔpa biara, na Boas de nsɛm a edi so yi na ekyia n’awitwafo no: “[Yehowa, NW] nni mo akyi,” na na wɔn nso gye so sɛ: “[Yehowa, NW] nhyira wo.” (Rut 2:4) Bere a Boas huu nsi a Rut de yɛ adwuma ne sɛnea ɔbrɛ ne ho ase ma Naomi no, ɔmaa Rut beae titiriw bi a obedi mpɛpɛw. Ne tiawa mu no, ɔka kyerɛ no sɛ: ‘Mfi m’afuw yi mu; ɛho nhia sɛ wokɔ afoforo nkyɛn. Fa wo ho bɔ me mmaawa yi; biribiara bɛkɔ yiye ama wo. Mahyɛ mmerante no sɛ wɔnnhaw wo. Sɛ osukɔm de wo a, wɔbɛsaw nsu pa ama wo.’—Rut 2:8, 9.\nRut kotow fam ka sɛ: ‘Ɛdɛn nti na manya w’anim anuonyam, bere a meyɛ ɔnanani?’ Boas buae sɛ: “Nea wo kunu wu akyi woyɛɛ w’ase no nyinaa, wɔatu ase aka akyerɛ me: sɛnea wugyaw w’agya ne wo na ne asase a wɔwoo wo wɔ so, na wonam baa ɔman a wunnim wɔn da yi nkyɛn no. [Yehowa, NW] nhyɛ wo wo nneyɛe ananmu na nya akatua mũ.”—Rut 2:10-12.\nNá ɛnyɛ sɛ Boas reyɛ biribi ama Rut anya ne ho dɔ. Nkamfo a ɔde ma no fi komam. Rut ho dwo ankasa, na ɔdaa no ase wɔ awerɛkyekye a ɔde maa no no ho. Osusuw sɛ ɔmfata na ɔkɔ so yɛ adwumaden mpo. Akyiri yi, wɔ adidi bere no, Boas ka kyerɛ Rut sɛ: “Twiw bra ha na bedi aduan no bi, na fa wo buprɛko bɔ nsã nyinyanyinya no mu.” Odidi mee na ɔde nkae no kɔɔ fie kɔmaa Naomi.—Rut 2:14.\nƐda no baa awiei no, na Rut atwa atoko bɛyɛ lita 22. Ɔde kaa nnikae no ho kɔɔ fie kɔmaa Naomi. (Rut 2:15-18) Awi bebree no maa Naomi de anigye bisae sɛ: ‘Ɛhe na wukodii mpɛpɛw nnɛ? Nhyira nka nea n’ani kuu wo ho no.’ Bere a Naomi hui sɛ Boas hɔ na okodii mpɛpɛw no, ɔka sɛ: “Nhyira nka no, [Yehowa, NW] a onnyaee ateasefo ne awufo adɔeyɛ no anim. . . . Ɔbarima no bɛn yɛn, ɔyɛ yɛn bogya.”—Rut 2:19, 20.\nNaomi a ɔpɛ sɛ onya “ahomee,” anaa ofie, ma n’asew bea no de hokwan no di dwuma yɛ ogye ho nhyehyɛe, sɛnea Onyankopɔn Mmara kyerɛ no. (Leviticus 25:25; Deuteronomium 25:5, 6) Afei Naomi kyerɛ Rut ade soronko nwonwaso bi—ɔkwan a ɔbɛfa so atwe Boas adwene. Rut a wɔakyerɛkyerɛ no yiye na wasiesie ne ho no kɔ Boas awiporowbea hɔ anadwo. Ohu sɛ wada. Oyi ne nan ho ntama twɛn sɛ obenyan.—Rut 3:1-7.\nBere a Boas nyan no, akyinnye biara nni ho sɛ Rut adeyɛ a ɛkyerɛ biribi no boa no ma ohu hia a n’adesrɛ no hia ma enti ‘ɔtrɛw n’atade mmuano mu de kata n’abaawa no so.’ Rut adeyɛ no ma Yudani akwakora yi hu n’asɛyɛde sɛ abusua mu gyefo no, efisɛ na ɔyɛ Rut kunu, Mahlon, a wawu no, busuani.—Rut 3:9.\nKɔ a Rut kɔɔ hɔ anadwo no yɛ biribi a na wɔnhwɛ kwan. Nanso, nea Boas yɛe no kyerɛ sɛ ka a Rut kae sɛ onnye no no nyɛ biribi a wɔnhwɛ kwan koraa. Boas nyaa ɔpɛ sɛ ɔbɛyɛ Rut adesrɛ no ho biribi.\nƐbɛyɛ sɛ ɛnne a Rut de kasae no maa Boas nyaa adwene bi, na ɛkaa no maa ɔmaa Rut awerɛhyem sɛ: “Na afei, me ba, nsuro. Nea woka nyinaa, mɛyɛ mama wo, efisɛ me manfo a wɔfa kurow pon ano nyinaa nim sɛ woyɛ ɔbea pa.”—Rut 3:11.\nNea ɛkyerɛ sɛ Boas buu ade a Rut yɛe no sɛ mfomso biara nni ho no da adi wɔ ne nsɛm yi mu: “[Yehowa, NW] nhyira wo, me ba, woama w’akyiri adɔe ayɛ yiye sen kan de no.” (Rut 3:10) Kan adɔe no ne sɛ, Rut daa adɔe, anaa nokware dɔ adi kyerɛɛ Naomi. Akyiri adɔe no ne sɛ Rut fi ayamye mu daa ne ho adi kyerɛɛ Boas, ɔbarima a na ne mfe akɔ anim yiye, efisɛ na ɔyɛ abusua mu gyefo. Ná ɔwɔ ɔpɛ sɛ ɔbɛwo mma ama Mahlon, ne kunu a wawu no, ne Naomi.\nAbusua Mu Gyefo Bi Twe San\nAde kyee no, Boas soma kɔfrɛɛ obusuani bi a wɔfrɛ no ‘Asomasi,’ a ɔbɛn Naomi paa sen Boas. Wɔ kurom hɔfo ne kurom hɔ mpanyimfo anim no, Boas ka sɛ: ‘Naomi retɔn asase a ɛyɛ ne kunu Elimelek de no, na mepɛ sɛ miyi wo asotiw sɛ tɔ.’ Boas toa so sɛ: ‘So wobɛtɔ? Sɛ wontɔ de a, mɛtɔ.’ Bere a ɔkaa saa no, Asomasi ka sɛ ɔbɛtɔ asase no.—Rut 4:1-4.\nNanso Asomasi ho rebedwiriw no! Afei Boas ka wɔ adansefo no nyinaa anim sɛ: “Da a wobɛtɔ Naomi nsam asase no, wotɔ no Moabni bea Rut a ɔyɛ ɔsaman yere no nsam, na woma ɔsaman no din so n’awunnyade so.” Esiane sɛ odiadefo no suro sɛ ɔbɛsɛe n’ankasa awunnyade nti, ɔhwere hokwan a ɔde bɛyɛ ogyefo no, na ɔka sɛ: “Merentumi minnye memfa.”—Rut 4:5, 6.\nSɛnea amammerɛ kyerɛ no, ɛsɛ sɛ ɔbarima a ɔpo sɛ ɔbɛyɛ ogyefo no yi ne nan ase mpaboa de ma nea odi hɔ no. Enti bere a ogyefo no ka kyerɛ Boas sɛ, “Kogye m’ade a ɛsɛ sɛ migye no fa” no, oyi ne nan ase mpaboa. Afei Boas ka kyerɛ mpanyimfo ne ɔman no nyinaa sɛ: “Mone adansefo nnɛ, sɛ matɔ Elimelek ho nneɛma nyinaa ne Kilion ne Mahlon ho nneɛma nyinaa afi Naomi nsam. Na Moabni Rut, Mahlon yere no nso, matua ne ti ade aware no, na ɔsaman no din atra hɔ daa, n’agyapade mu . . . mone adansefo nnɛ!”—Rut 4:7-10.\nNnipa a wɔwɔ kurow pon ano hɔ nyinaa see Boas sɛ: “[Yehowa, NW] nyɛ ɔbea a waba wo fi no sɛ Rahel ne Lea a wɔn baanu akyekye Israel fi no. Na yɛ okunini wɔ Efrata, na gye din wɔ Bet-Lehem.”—Rut 4:11, 12.\nBere a nkurɔfo no hyira Boas no, ɔfa Rut sɛ ne yere. Ɔwo babarima ma no, na wɔto ne din Obed, na Rut ne Boas nam saayɛ so bɛyɛ Ɔhene Dawid ne awiei koraa no, Yesu Kristo nananom.—Rut 4:13-17; Mateo 1:5, 6, 16.\nWɔ kyerɛwtohɔ no nyinaa mu no, efi n’ayamye so nkyia a edi kan a na ɔde kyia n’adwumayɛfo so kosi gye a ogyee asɛyɛde no toom sɛ ɔbɛkora Elimelek abusua no din so so no, Boas da ne ho adi sɛ ɔbarima a ɔda nsow—ɔbarima a osi ne bo yɛ nneɛma na ɔwɔ tumi. Bere koro no ara no, na ɔyɛ ɔbarima a ɔwɔ ahosodi, gyidi, na okura ne mudi mu. Ná Boas wɔ ayamye ne mmɔborohunu nso, na ne ho tew abrabɔ fam, na na odi Yehowa mmara so koraa.\nRut da nsow esiane ɔdɔ a onya maa Yehowa, nokware dɔ a onya maa Naomi, ne n’adwumaden ne n’ahobrɛase nti. Ɛnyɛ nwonwa sɛ nkurɔfo buu no sɛ “ɔbea pa.” Wanni “anihaw aduan,” na esiane n’adwumaden nti, na onya biribi a ɔne n’asew bea a ahia no no bɛkyɛ. (Mmebusɛm 31:27, 31) Bere a Rut gyee Naomi asɛyɛde too ne ho so no, ɛbɛyɛ sɛ onyaa anigye a efi ɔma mu ba no.—Asomafo no Nnwuma 20:35; 1 Timoteo 5:4, 8.\nNhwɛso pa a yehu wɔ Rut nhoma no mu bɛn ara ni! Yehowa kaee Naomi. Rut nyaa “akatua mũ” sɛ Yesu Kristo nanabea. Wohyiraa Boas maa onyaa “ɔbea pa.” Yɛn de, yenya gyidi ho nhwɛso fi saa nnipa no hɔ.\n[Adaka wɔ kratafa 26]\nAnidaso Ho Mpopoe\nSɛ wote nka sɛ wowɔ ahohia mu a, Rut asɛm no betumi ama woanya anidaso bi. Ɛda adi sɛ ɛyɛ Atemmufo nhoma no awiei a ɛho hia. Rut nhoma no ka sɛnea Yehowa de okunafo a odwo a ofi Moab ananafo asase so dii dwuma woo ɔhene maa ne nkurɔfo. Rut gyidi a ɛda adi wɔ Atemmufo nhoma no mu no hyerɛnee sɛ kanea saa bere no.\nSɛ wokenkan Rut nhoma no a, wubetumi anya awerɛhyem sɛ ɛmfa ho sɛnea mmere no yɛ hu fa no, Onyankopɔn dwen ne nkurɔfo ho bere nyinaa na odi n’atirimpɔw ho dwuma.\nShare Share Boas ne Rut Aware a na Ɛte sɛ Nea Entumi Nyɛ Yiye\nw03 4/15 kr. 23-26\nHonhom Fam Gyinapɛn Ahorow Ɛhe na Ani Kyerɛ?\nƐhe na Wubetumi Anya Honhom Fam Gyinapɛn Ahorow a Ɛyɛ Nokware?\nBere a Asɛnka Yɛ Anigye Soronko\nMmabun A Wɔma Yehowa Koma Ani Gye\nMmabun—Yehowa Werɛ Remfi Mo Adwuma!\nYehowa Dwen Mmɔborɔfo Ho\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 15, 2003\nShare Share ƆWƐN-ABAN—NEA ADESUA NSƐM WOM April 15, 2003\nƆWƐN-ABAN—NEA ADESUA NSƐM WOM April 15, 2003


Zacarias 11 APSD-CEB – Sakaria 11 ASCB\n1Buebue wʼapono, Ao Lebanon,\nna ogya mmɛhye wo ntweneduro!\n2Twa adwo wo pepeaa, na ntweneduro ahwe ase;\nwɔasɛe nnua a ɛwɔ animuonyam no!\nTwa adwo Basan adum;\nwɔabubu kwaeɛbirentuo no mu nnua no!\n3Tie nnwanhwɛfoɔ agyaadwoɔ;\nwɔasɛe wɔn adidibea frɔmfrɔm no!\nTie agyata no mmobom;\nYordan ho nkyɛkyerɛ fɛfɛ no asɛe!\n4Yei ne deɛ Awurade me Onyankopɔn seɛ: “Fa nnwankuo a wɔrebɛku wɔn no kɔ adidibea. 5Atɔfoɔ no kunkumm nnwan no na wɔntwe wɔn aso. Wɔn a wɔtɔn nnwan no ka sɛ, ‘Monkamfo Awurade, mayɛ ɔdefoɔ!’ Na nnwan no ahwɛfoɔ no mpo nnya ahummɔborɔ mma wɔn. 6Merenhunu asase no so nnipa mmɔbɔ bio,” sɛdeɛ Awurade seɛ nie. “Mede obiara bɛhyɛ ne yɔnko ne ɔhene nsa. Wɔbɛhyɛ asase no so, na merennye obiara mfiri wɔn nsa mu.”\n7Enti mede nnwankuo a wɔrekɔkum wɔn no kɔɔ adidibea, ne titire ne wɔn a wɔayɛ mmɔbɔ no. Afei, mefaa poma mmienu, na mefrɛɛ baako Adɔeɛ ɛnna baako nso Nkabom na mede wɔn kɔɔ adidie. 8Ɔbosome baako mu, mepamoo nnwanhwɛfoɔ mmiɛnsa no.\nNnwankuo no ampɛ me, na wɔmaa me brɛeɛ 9na mekaa sɛ, “Merenyɛ mo hwɛfoɔ bio. Wɔn a wɔrewu nwu, na wɔn a wɔreyera nso nyera. Na ma wɔn a aka no nso nkyekye wɔn ho wɔn ho nwe.”\n10Afei, mefaa me poma a mefrɛ no Adɔeɛ no bubuu mu de sɛee apam a me ne aman no nyinaa ayɛ no. 11Wɔsɛee no ɛda no ara, na wɔn a wɔrehunu amane wɔ nnwankuo no mu a na wɔrehwɛ me no hunuu sɛ, ɛyɛ Awurade asɛm.\n12Na meka kyerɛɛ wɔn sɛ, “Sɛ ɛbɛyɛ yie a, montua me ka, na sɛ ɛnte saa nso a, momma ɛntena hɔ.” Enti, wɔtuaa dwetɛ mpɔ aduasa maa me.11.12 Dwetɛ mpɔ aduasa—Tete hɔ no, saa na na Israelfoɔ tɔ nkoa.\n13Na Awurade ka kyerɛɛ me sɛ, “To ma ɔnwomfoɔ no,” ɛboɔ a ɛsɔ ani a wɔatwa ama me no. Enti, mefaa dwetɛ mpɔ aduasa no, na meto maa ɔnwomfoɔ a ɔwɔ Awurade fie mu no.\n14Afei, mebuu me poma a ɛtɔ so mmienu a wɔfrɛ no Nkabom no mu, de sɛee onuayɛ a ɛda Yuda ne Israel ntam no.\n15Afei, Awurade ka kyerɛɛ me sɛ, “Fa odwanhwɛfoɔ kwasea no nneɛma no bio. 16Na merebɛma odwanhwɛfoɔ bi asɔre asase no so a ɔrenhwehwɛ deɛ wayera. Ɔrempɛ nnwammaa akyiri ɛkwan, ɔrensa deɛ wapira yadeɛ, ɔremma deɛ ɔwɔ ahoɔden aduane, na mmom, ɔbɛwe nnwan a wadɔre no nam, na watwitwa wɔn tɔte.\n17“Nnome nka odwanhwɛfoɔ a ne ho nni mfasoɔ,\nna ɔdwane gya nnwankuo no!\nAkofena ntwa nʼabasa, ne nʼani nifa.\nNʼabasa no nwu koraa,\nna nʼani nifa no mfira koraa!”\nASCB : Sakaria 11


Забур 115 CARS - Nnwom 115 ASCB\n1Ɛnyɛ yɛn, Ao Awurade, ɛnyɛ yɛn\nna wo din na animuonyam nka,\nwʼadɔeɛ ne wo nokorɛdie enti.\n2Adɛn enti na aman no bisa sɛ,\n3Yɛn Onyankopɔn wɔ ɔsoro;\ndeɛ ɔpɛ biara na ɔyɛ.\n5Wɔwɔ ano, nanso wɔntumi nkasa;\nwɔwɔ ani, nanso wɔnhunu adeɛ.\nwɔwɔ hwene, nanso wɔnte hwa.\nWɔwɔ nan, nanso wɔnnante.\nWɔntumi mma nnyegyeeɛ bi mfiri wɔn mene mu.\n9Ao Israelfoɔ, momfa mo ho nto Awurade so,\nɔyɛ mo ɔboafoɔ ne kyɛm.\n10Ao Aaron fie, momfa mo ho nto Awurade so,\n11Mo a mosuro no, momfa mo ho nto Awurade so,\n12Awurade kae yɛn na ɔbɛhyira yɛn:\nƆbɛhyira Israel fie,\nɔbɛhyira Aaron fie\n13Ɔbɛhyira wɔn a wɔsuro Awurade,\nnkumaa ne akɛseɛ nyinaa.\n14Awurade mma wʼase nnɔre,\n16Ɔsorosoro yɛ Awurade dea,\nnanso asase deɛ, ɔde ama onipa.\n17Ɛnyɛ awufoɔ na wɔkamfo Awurade,\nwɔn a wɔkɔ fam dinn no rentumi nkamfo Awurade.\nASCB : Nnwom 115


Fa Onyankopɔn Asɛm Siesie W’akwan, Fa Boa Afoforo | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Russian Sign Language Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mabu ade nyinaa ho ahyɛde sɛ ɛteɛ.”—DW. 119:128.\nSɛ worekyerɛkyerɛ afoforo a, wobɛyɛ dɛn de Kyerɛwnsɛm no adi dwuma yiye?\nBere a Paulo kaa “nneɛma ateɛteɛ” no, dɛn na na ɔrepɛ akyerɛ?\nƐbɛyɛ dɛn na mpanyimfo ne awofo de ‘nteɛso ama wɔ trenee mu’?\n1. Dɛn nti na ɛsɛ sɛ yegye tom sɛ Bible yɛ Onyankopɔn Asɛm?\nSƐ MPANYIMFO pɛ sɛ wohu sɛ Bible suani bi fata sɛ ofi asɛnka ase a, wobisa wɔn ho sɛ, ‘Onipa no nsɛnkae kyerɛ sɛ ogye Bible di sɛ Onyankopɔn Asɛm a efi honhom mu?’ * Sɛ obi pɛ sɛ ɔyɛ ɔdawurubɔfo a, ɛsɛ sɛ ogye tom sɛ Bible yɛ Onyankopɔn Asɛm. Nokwasɛm ni, ɛsɛ sɛ Onyankopɔn asomfo nyinaa gye tom saa. Adɛn ntia? Sɛ yegye tom sɛ Bible yɛ Onyankopɔn Asɛm na yesua sɛ yɛde bedi dwuma yiye wɔ asɛnka mu a, yebetumi aboa nkurɔfo ma wɔabehu Yehowa na wɔanya daa nkwa.\n2. Adɛn nti na ɛsɛ sɛ ‘yɛtena nea yɛasua no mu’?\n2 Ɔsomafo Paulo kyerɛe sɛ Onyankopɔn Asɛm ho hia paa. Ɔkyerɛw Timoteo sɛ: “Tena nea woasua na woagye adi sɛ ɛyɛ nokware no mu.” Dɛn na na Timoteo asua? Ɛno ne Bible mu nokware a epusuw no ma onyaa asɛmpa no mu gyidi no. Ɛnnɛ nso Bible hyɛ yɛn gyidi den, na ɛboa yɛn ma ‘yehu nyansa kɔ nkwagye’ mu. (2 Tim. 3:14, 15) Yɛtaa de asɛm a Paulo kae wɔ 2 Timoteo 3:16 no kyerɛ sɛ Bible fi Onyankopɔn hɔ. (Monkenkan 2 Timoteo 3:16.) Nanso nneɛma foforo pii wɔ hɔ a yɛn ankasa betumi asua afi saa kyerɛwsɛm no mu. Momma yɛnhwehwɛ saa kyerɛwsɛm no mu nkɔ akyiri kakra. Ɛbɛma yɛanya ahotoso sɛ Yehowa nkyerɛkyerɛ nyinaa ‘teɛ.’—Dw. 119:128.\n“EYE MA ƆKYERƐKYERƐ”\n3-5. (a) Bere a Petro kasa kyerɛɛ nnipadɔm bi Pentekoste da no, dɛn na wɔyɛe, na dɛn ntia? (b) Dɛn nti na nnipa pii gyee nokware no wɔ Tesalonika? (d) Dɛn na nkurɔfo ahyɛ no nsow wɔ yɛn asɛnka adwuma no ho?\n3 Yesu ka kyerɛɛ Israelfo no sɛ: “Meresoma adiyifo ne anyansafo ne akyerɛkyerɛfo aba mo nkyɛn.” (Mat. 23:34) Ná Yesu reka n’asuafo no ho asɛm. Saa bere no, na wama asuafo no ahu sɛnea wɔde Kyerɛwnsɛm no bedi dwuma wɔ asɛnka mu. Na ɔsomafo Petro ka saa “akyerɛkyerɛfo” no ho. Pentekoste afe 33 Y.B. mu no, Petro kasa kyerɛɛ nnipadɔm bi wɔ Yerusalem. Ɔrema ne kasa no, ɔtwetwee ne nsɛm no pii fii Hebri Kyerɛwnsɛm no mu. Bere a nnipa no tee sɛnea Petro rekyerɛkyerɛ kyerɛw nsɛm no mu no, “ɛwowɔɔ wɔn komam.” Enti wɔsakra fii wɔn bɔne ho, na wɔsrɛɛ Onyankopɔn hɔ bɔne fafiri. Saa da no, nnipa bɛyɛ mpem abiɛsa bɛyɛɛ Kristofo.—Aso. 2:37-41.\n4 Onipa foforo nso a na ne nkyerɛkyerɛ tu mpɔn ne ɔsomafo Paulo. Ɔkɔkaa asɛmpa no wɔ mmeae foforo; wanka wɔ Yerusalem. Kurow biako a ɔkɔɔ so ne Tesalonika wɔ Makedonia mantam mu. Ɔkɔɔ hɔ no, ɔkaa asɛmpa no kyerɛɛ wɔn a na wɔresom wɔ hyiadan mu. Paulo de homeda abiɛsa ne “wɔn susuw nsɛm ho fii Kyerɛwnsɛm no mu, na ɔkyerɛkyerɛɛ mu de adanse ahorow kyerɛe sɛ na ehia sɛ Kristo hu amane na ɔsɔre fi awufo mu.” Dɛn na efii mu bae? Bible ka sɛ Yudafo “binom bɛyɛɛ gyidifo,” na “Helafo dɔm kɛse bi” nso bɛsom Onyankopɔn.—Aso. 17:1-4.\n5 Ɛnnɛ nso sɛ nnipa hu sɛnea Onyankopɔn asomfo de Bible yɛ adwuma no a, ɛka wɔn koma paa. Nhwɛso bi ni: Onuawa bi a ɔwɔ Switzerland kenkan Bible kyerɛɛ owura bi wɔ asɛnka mu. N’ano sii no, owura no bisaa onuawa no sɛ: “Asɔre bɛn na mokɔ?” Onuawa no yii n’ano sɛ: “Yɛyɛ Yehowa Adansefo.” Enti owura no kae sɛ: “Eyi de, anka ɛsɛ sɛ me ara mihu. Sɛ ɛnyɛ Yehowa Adansefo na wɔbɛba me fie abɛkenkan Bible akyerɛ me a, ɛhefo bio?”\n6, 7. (a) Sɛ obi gyina asafo no anim rekyerɛkyerɛ a, ɔbɛyɛ dɛn de Bible no adi dwuma yiye? (b) Sɛ yɛne obi resua Bible a, dɛn nti na ehia sɛ yɛma Bible di akoten wɔ adesua no mu?\n6 Sɛ yɛrekyerɛkyerɛ a, yɛbɛyɛ dɛn de Bible adi dwuma yiye? Sɛ wugyina asafo no anim rekyerɛkyerɛ a, kenkan kyerɛw nsɛm titiriw a w’asɛm no gyina so no; nka mu asɛm kɛkɛ. Afei ɛrenyɛ papa sɛ wubetintim kyerɛwsɛm no wɔ krataa so akɔkenkan anaa wobɛkenkan afi kɔmputa bi so. Mmom bue Bible no mu na kenkan fi mu. Hyɛ atiefo nso nkuran ma wommue wɔn Bible nni w’akyi. Sɛ wokenkan wie a, to wo bo ase kyerɛkyerɛ mu ma atiefo nhu sɛnea ɛbɛboa wɔn ma wɔabɛn Yehowa. Sɛ worema ɔkasa a, nsɛe bere nyɛ mfatoho hwanyan a atiefo rente ase. Afei nkeka nsɛm anaa suahu bi a ɛbɛma wɔaserew kɛkɛ; mmom gye bere kyerɛkyerɛ Onyankopɔn Asɛm no mu yiye.\n7 Sɛ yɛne Bible asuafo resua ade a, dɛn na ɛsɛ sɛ ɛtena yɛn adwenem? Sɛ yɛne obi resua ade a, ɛnsɛ sɛ yebu yɛn ani gu kyerɛw nsɛm a ɛwɔ nhoma no mu so. Hyɛ osuani no nkuran ma ɔnkenkan kyerɛw nsɛm a ɛwom no na boa no ma ɔnte ase. Sɛ yɛrekyerɛkyerɛ mu a, ɛnsɛ sɛ yɛyɛ ntoatoa pii, na mmom ɛsɛ sɛ yɛma osuani no nso kasa bi. Ɛsɛ sɛ yebisabisa no nsɛm na ɔno ara hu nea Bible ka ne nea ɔbɛyɛ wɔ ho; ɛnsɛ sɛ yɛka hyɛ n’ano. *\n‘EYE MA NTƐNYI’\n8. Apere bɛn na Paulo ne ne ho dii?\n8 Sɛ yɛte asɛmfua “ntɛnyi” a, wɔn a yɛn adwene taa kɔ wɔn so ne asafo mu mpanyimfo. Ɛyɛ ne kwan so, efisɛ ɛyɛ mpanyimfo asɛde sɛ ‘woyi wɔn a wɔte bɔne mu no ntɛn.’ (1 Tim. 5:20; Tito 1:13) Nanso ehia sɛ yɛn ankasa nso yi yɛn ho ntɛn. Na Paulo yɛ Kristoni mapa a ɔwɔ ahonim pa. (2 Tim. 1:3) Nanso ɔkyerɛwee sɛ: “Mihu mmara foforo bi wɔ m’akwaa mu a ɛne m’adwene mu mmara ko na ɛfa me dommum ma bɔne mmara.” Sɛ yesusuw Paulo asɛm no ho a, yebehu sɛnea ɔne ne mmerɛwyɛ dii apere.—Monkenkan Romafo 7:21-25.\n9, 10. (a) Mmerɛwyɛ bɛn na ɛbɛyɛ sɛ na Paulo wɔ? (b) Ɔkwan bɛn na ɛbɛyɛ sɛ Paulo faa so ne ne mmerɛwyɛ dii apere?\n9 Mmerɛwyɛ bɛn na na Paulo ne no redi asi? Wanhyɛ da ankyerɛ, nanso ɔkyerɛw Timoteo sɛ bere bi na ɔno Paulo yɛ “aniammɔho.” (1 Tim. 1:13) Ansa na Paulo rebɛyɛ Kristoni no, otuu n’ani sii Kristofo so teetee wɔn. Ɔno ankasa kae sɛ ‘n’ani beree wɔn so paa.’ (Aso. 26:11) Paulo bɔɔ mmɔden sɛ ɔbɛhyɛ ne ho so, nanso ɛbɛyɛ sɛ ɛtɔ da bi a na ehia sɛ ɔka ntim na wanyɛ biribi anaa wanka asɛm bi a ɛmfata. (Aso. 15:36-39) Dɛn na ɛboaa no?\n10 Bere a Paulo rekyerɛw Kristofo a wɔwɔ Korinto no, ɔkyerɛɛ sɛnea oyii ne ho ntɛn. (Monkenkan 1 Korintofo 9:26, 27.) Wansosɔ ne mmerɛwyɛ so; ɔne ne ho dii apere. Ebia ɔhwehwɛɛ Kyerɛwnsɛm mu pɛɛ afotusɛm bi, na ɔsrɛɛ Yehowa sɛ ɔmmoa no ma ɔmfa nyɛ adwuma, na ɔno ara nso miaa n’ani de yɛɛ adwuma. * Yɛn nso yɛwɔ mmerɛwyɛ a ɛsɛ sɛ yɛko tia, enti yebetumi asuasua ne nhwɛso no.\n11. Dɛn na yebetumi ayɛ de ‘asɔ yɛn ho ahwɛ’ sɛ yɛnam nokware kwan no so anaa?\n11 Ɛnsɛ sɛ yegye yɛn ho di dodo na yegyaagyae yɛn ho. Mmom ehia sɛ ‘yɛsɔ yɛn ho hwɛ’ sɛ yɛnam nokware kwan no so anaa. (2 Kor. 13:5) Sɛ yɛrekan kyerɛwsɛm te sɛ Kolosefo 3:5-10 a, yebetumi abisa yɛn ho sɛ: ‘Mereyere me ho sɛ mekum akɔnnɔ bɔne biara a ɛwɔ me mu anaa meresosɔ so? Sɛ mewɔ Intanɛt so na biribi a ɛmfata ba so a, mifi so ntɛm anaa me ara mpo na mekɔhwehwɛ baabi a wɔyɛ adapaade?’ Sɛ yɛkan Onyankopɔn Asɛm na yɛn ankasa hwɛ sɛnea yɛde bɛbɔ yɛn bra a, ɛbɛma ‘yɛawɛn na yɛn ani ada hɔ.’—1 Tes. 5:6-8.\n‘EYE MA NNEƐMA ATEƐTEƐ’\n12, 13. (a) Sɛ yɛpɛ sɛ ‘yɛteɛteɛ biribi’ a, adwene bɛn na ɛsɛ sɛ yenya? Yɛbɛyɛ dɛn asuasua Yesu? (b) Sɛ yɛpɛ sɛ ‘yɛteɛteɛ biribi’ a, dɛn na ɛsɛ sɛ yɛkwati?\n12 Hela asɛm a wɔkyerɛɛ ase “nneɛma ateɛteɛ” no kyerɛ sɛ “wobesiesie biribi, wɔbɛtenetene biribi, anaa wɔde besi yiye.” Ɛtɔ bere bi a ehia sɛ yɛteɛteɛ nneɛma. Ebi ne bere a ebinom nte nneɛma bi a yɛyɛ ase. Momma yɛmfa nea Yesu yɛe nyɛ nhwɛso. Bere bi Yudasom mu akannifo kae sɛ Yesu ne “towgyefo ne nnebɔneyɛfo” na ɛbɔ. Dɛn na Yesu yɛe? Ɔka kyerɛɛ wɔn sɛ: “Nnipa a wɔwɔ ahoɔden no nhia ɔyaresafo, na mmom wɔn a wɔyare na wohia. Afei monkɔ na munkosua nea eyi kyerɛ, ‘Mepɛ mmɔborɔhunu, na ɛnyɛ afɔrebɔ.’” (Mat. 9:11-13) Yesu too ne bo ase kyerɛkyerɛɛ Onyankopɔn asɛm mu kyerɛɛ obiara. Enti wɔn a wɔbrɛ wɔn ho ase behui sɛ Yehowa yɛ “Onyankopɔn mmɔborɔhunufo ne ɔdomfo, nea ne bo kyɛ fuw na n’adɔe ne ne nokwaredi dɔɔso.” (Ex. 34:6) Onyankopɔn Ba no de ntoboase ‘teɛteɛɛ’ ebinom nsusuwii, na eyi maa nnipa pii gyee asɛmpa no dii.\n13 Nea Yesu yɛe no ma yehu ɔkwan a ɛsɛ sɛ yɛfa so boa afoforo. Asɛm a ɛwɔ 2 Timoteo 3:16 no nkyerɛ sɛ, sɛ yɛpɛ sɛ yɛteɛteɛ nneɛma a, ɛsɛ sɛ yɛka nsɛm penpen. Kyerɛwnsɛm no mma kwan sɛ yɛbɛka nsɛm yayaayaw akyerɛ nkurɔfo. Sɛ yetu nsɛm bumbum a, ɛbɛyɛ te sɛ “nkrante a ɛwowɔ.” Ɛba saa a, na yɛasɛe asɛm no koraa; ɛremfa mfaso biara mma.—Mmeb. 12:18.\n14-16. (a) Sɛ obi wɔ haw bi a, ɔkwan bɛn so na mpanyimfo betumi aboa no ma ‘wateɛteɛ nneɛma’? (b) Dɛn nti na ehia sɛ awofo de Kyerɛwnsɛm ‘teɛteɛ’ wɔn mma?\n14 Ɛnde, sɛ yɛpɛ sɛ yɛde Bible ‘teɛteɛ nneɛma’ a, yɛbɛyɛ dɛn de ntoboase ne abotare ayɛ saa? Yɛnyɛ nhwɛso bi: Awarefo bi taa ham, enti wɔkɔɔ asafo mu panyin bi hɔ kɔhwehwɛɛ afotu. Dɛn na ɔpanyin no bɛyɛ? Ɛsɛ sɛ ɔhwɛ yiye na wannyina obiara akyi. Obetumi ne awarefo no asusuw kyerɛw nsɛm ahorow ho. Ebia ɔne wɔn besusuw Nea Ɛde Abusua mu Anigye Ba nhoma no ti 3 ho. Sɛ ɔpanyin no ne awarefo no resusuw kyerɛw nsɛm ahorow ho a, ebia wɔn mu biara behu sɛ ehia sɛ ɔyɛ nsakrae bi. Ɛwom ara a, ɔpanyin no betumi abisa wɔn sɛnea nneɛma te. Sɛ ohu sɛ wɔda so ara hia mmoa a, ɔbɛyɛ nea obetumi biara aboa wɔn.\n15 Dɛn na awofo betumi ayɛ de “ateɛteɛ” wɔn mma ma wɔasom Yehowa yiye? Nhwɛso bi ni: Fa no sɛ wo babea akɔfa yɔnko bi, na wohwɛ a wuhu sɛ ne yɔnko no suban nyɛ papa. Dɛn na wobɛyɛ? Nea edi kan, ɛsɛ sɛ wuhu n’adamfo no yiye. Afei, sɛ wuhu sɛ wɔn adamfofa no betumi apira wo ba no a, wubetumi ne no atena ase asusuw nsɛm ho. Mubetumi asusuw Questions Young People Ask—Answers That Work, Po 2 no ho. Efi hɔ rekɔ no, bɔ mmɔden sɛ wobɛbɛn wo ba no paa. Bio, sɛ monam asɛnka mu anaa mo abusua no regye wɔn ani a, ɛyɛ a fa w’ani to fam hwɛ n’ahokeka. Sɛ wunya wo ba no ho abotare a, obehu sɛ wodɔ no. Eyi bɛma watie w’afotu na wankɔ asiane biara mu.\nSɛ awofo to wɔn bo ase de Bible ‘teɛteɛ’ wɔn mma a, ɛbɛboa wɔn ma wɔakwati asiane biara (Hwɛ nkyekyɛm 15)\n16 Bio nso sɛ yare ama obi abotow, anaa n’adwuma afi ne nsa ma wayɛ basaa, anaa ɔnte Bible nkyerɛkyerɛ bi ase a, ebehia sɛ yenya ne ho abotare na yɛboa no. Sɛ yɛde Onyankopɔn Asɛm ‘teɛteɛ nneɛma’ a, ɛboa obiara.\n‘EYE MA TRENEE MU NTEƐSO’\n17. Dɛn nti na ɛsɛ sɛ yegye nteɛso tom?\n17 Bible ka sɛ: “Nteɛso biara nni hɔ a seesei de ɛyɛ anigye; mmom ɛyɛ awerɛhow.” Nanso “akyiri yi ɛsow asomdwoe aba a ɛne trenee ma wɔn a atete wɔn no.” (Heb. 12:11) Kristofo dodow no ara gye tom sɛ, sɛ ɛnyɛ nteɛso a wɔn awofo de maa wɔn a, ebia anka wɔantena nokware no mu. Sɛ asafo mu mpanyimfo teɛ yɛn so a, ɛsɛ sɛ yehu sɛ efi Yehowa hɔ. Sɛ yegye tom a, ɛbɛboa yɛn ma yɛakɔ so anantew nkwa kwan no so.—Mmeb. 4:13.\n18, 19. (a) Sɛ obi betumi de ‘nteɛso ama wɔ trenee mu’ a, adɛn nti na ɛsɛ sɛ ɔma asɛm a ɛwɔ Mmebusɛm 18:13 tena n’adwenem? (b) Sɛ obi yɛ bɔne na mpanyimfo ne no kasa odwo so a, dɛn na ebetumi afi mu aba?\n18 Sɛ wubetumi ateɛ obi so ma biribi pa afi mu aba a, egye ahokokwaw. Yehowa tu Kristofo fo sɛ wɔmfa nteɛso mma wɔ “trenee” mu. (2 Tim. 3:16) Eyi kyerɛ sɛ, sɛ yɛreteɛ afoforo so a, ɛsɛ sɛ yɛma Bible kyerɛ yɛn kwan. Kyerɛwsɛm biako a yebetumi de ayɛ adwuma ne Mmebusɛm 18:13. Ɛka sɛ: “Sɛ obi bua asɛm ansa na wate a, ɛyɛ nkwaseasɛm ne animguase ma no.” Enti sɛ ɛbɛtɔ mpanyimfo no anim sɛ onua bi ayɛ bɔne a emu yɛ duru a, ɛsɛ sɛ wɔto wɔn bo ase hwehwɛ asɛm no mu hu nokware a ɛwom nyinaa. (Deut. 13:14) Wɔyɛ saa a, wobetumi ateɛ onii no so “trenee mu.”\n19 Bio, Bible tu asafo mu mpanyimfo fo sɛ wɔmfa “odwo” nteɛ afoforo so. (Monkenkan 2 Timoteo 2:24-26.) Ɛwom, obi yɛ bɔne a, ebetumi aka Yehowa din na apira afoforo. Nanso sɛ ɔpanyin bi anhwɛ yiye na ɔde abufuw kasa kyerɛ onii no a, ɔrentumi mmoa no. Sɛ mpanyimfo suasua Onyankopɔn na wɔne nea wayɛ bɔne no kasa odwo so a, ebetumi aka onipa no koma ma wanu ne ho na wasakra n’adwene.—Rom. 2:4.\n20. Sɛ awofo reteɛ wɔn mma so a, Bible mu asɛm bɛn na ɛsɛ sɛ wɔde yɛ adwuma?\n20 Sɛ awofo betumi atete wɔn mma wɔ “Yehowa nteɛso ne nyansakyerɛ mu” a, ɛsɛ sɛ wɔma Bible kyerɛ wɔn kwan. (Efe. 6:4) Yɛmfa no sɛ obi abɛka akyerɛ agya bi sɛ ne ba adi nsɛmmɔne bi. Dɛn na ɛsɛ sɛ agya no yɛ? Ɛsɛ sɛ ɔhwehwɛ asɛm no mu yiye ansa na ɔbɛtwe ne ba no aso a, wayɛ saa. Kristofo mmusua mu de, abufuhyew ntena hɔ. “Yehowa wɔ ayamhyehye ne mmɔborɔhunu,” enti sɛ awofo reteɛ wɔn mma so a, ehia sɛ wosuasua saa su no.—Yak. 5:11.\nYEHOWA AMA YƐN AKYƐDE KƐSE BI\n21, 22. Sɛ wohwɛ nsɛm a ɛwɔ Dwom 119:97-104 a, emu nea ɛwɔ he na ɛma w’ani gye Yehowa Asɛm ho?\n21 Onyankopɔn somfo bi kaa nea enti a n’ani gye Yehowa mmara ho. (Monkenkan Dwom 119:97-104.) Osuaa Onyankopɔn Asɛm, na ɛma ohuu nyansa, na onyaa nhumu ne ntease. Ɔde Yehowa mmara bɔɔ ne bra, enti wamfa ɔkwammɔne biara so; eyi ma ɔkwatii amanehunu. Sɛ osua Onyankopɔn Asɛm a, ɛma n’ani gye na ne koma tɔ ne yam. Onyankopɔn afotu boaa no paa wɔ n’asetenam, enti osii ne bo sɛ obetie nea ɔbɛka biara.\n22 Wubu Bible sɛ akyɛde kɛse? Sɛ saa a, ɛbɛma woanya gyidi sɛ Onyankopɔn atirimpɔw bɛbam. Emu afotu fi Yehowa hɔ, na ɛboa yɛn na bɔne amfa yɛn nnommum ankɔ owu mu. Sɛ yɛkyerɛkyerɛ Bible mu yiye kyerɛ nkurɔfo a, ebetumi aboa wɔn ma wɔahu nkwa kwan no na wɔakɔ so anantew so. Yɛn Nyankopɔn Yehowa yɛ onyansafo a ɔdɔ yɛn, enti momma yɛmfa “Kyerɛwnsɛm no nyinaa” nyɛ adwuma na yɛnsom no.\n^ nky. 1 Hwɛ Nhyehyɛe a Wɔayɛ Ma Yɛde Ayɛ Yehowa Apɛde nhoma no kratafa 79.\n^ nky. 7 Sɛ Yesu rekyerɛkyerɛ nkurɔfo a, na ɔtaa bisa wɔn sɛ: “Mudwen ho dɛn?” Afei ɔtwɛn ma wobua.—Mat. 18:12; 21:28; 22:42.\n^ nky. 10 Paulo nkrataa pii hyɛ yɛn nkuran ma yɛko tia yɛn sintɔ. (Rom. 6:12; Gal. 5:16-18) Yebetumi aka sɛ bere a ɔretu afoforo fo no, ɔno ankasa de afotu no yɛɛ adwuma.—Rom. 2:21.


Yesu Anato Ho Asɛm a Mateo ne Luka Kyerɛwee no, Adɛn Nti na Nsonsonoe Wom?\nKENKAN WƆ Afrikaans Albanian Amharic Amis Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Central) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nYesu mmofraase ho asɛm a Mateo ne Luka kyerɛwee no, adɛn nti na nsonsonoe wom?\nNsɛm a esisii wɔ Yesu awo mu ne ne mmofraase a Mateo ne Luka kyerɛwee no, nsonsonoe kakra wom. Adɛn ntia? Efisɛ wɔn a wɔkyerɛw Nsɛmpa no, ɛsono nea obiara de n’adwene sii so.\nNsɛm a esisii wɔ Yosef asetena mu na Mateo de n’adwene sii so. Ne kyerɛwtohɔ no mu no, ɔkaa nea Yosef dii kan yɛe bere a ɔtee sɛ Maria afa yafunu no. Afei ɔkae sɛ, Yosef soo dae na ɔbɔfo bi kyerɛɛ no nea ama Maria anyinsɛn, na Yosef gyee nea ɔbɔfo no kae toom. (Mat. 1:19-25) Mateo toaa so kae sɛ Yosef soo dae foforo bi. Emu no, ɔbɔfo bi ka kyerɛɛ no sɛ onguan nkɔ Egypt. Afei Mateo kaa sɛnea Yosef ne n’abusua guanee. Ɔsan soo dae, na ɔbɔfo bi ka kyerɛɛ no sɛ ɔnsan nkɔ Israel asase so, na ɔkɔe. Akyiri yi ɔne n’abusua kɔtenaa Nasaret. (Mat. 2:13, 14, 19-23) Asɛmpa a Mateo kyerɛwee no, wokan ti baako ne mmienu a, Yosef din pue wɔ hɔ mpɛn nwɔtwe nanso Maria din pue mpɛn nnan pɛ.\nLuka kyerɛwtohɔ no deɛ, nsɛm a esisii wɔ Maria asetena mu na ɔde n’adwene sii so. Nea ɔkaa ho asɛm no bi ni. Ɔbɔfo Gabriel kɔɔ Maria nkyɛn. Maria nso kɔsraa ne busuani Elisabet, na Maria kaa nsɛm de yii Yehowa ayɛ. (Luka 1:26-56) Simeon ka kyerɛɛ Maria sɛ Yesu behu amane. Luka kyerɛwee sɛ, Yesu dii mfe 12 no, Maria ne n’abusua kɔɔ Yerusalem asɔrefie. Bere a Luka reka nea esii ho asɛm no, nsɛm a Maria kae na Luka kyerɛwee na ɛnyɛ nea Yosef kae. Luka de kaa ho sɛ, nsɛm a esisii no nyinaa kaa Maria paa. (Luka 2:19, 34, 35, 48, 51) Asɛmpa a Luka kyerɛwee no, wokan ti baako ne mmienu a, Maria din pue wɔ hɔ mpɛn 12, nanso Yosef din pue 3 pɛ. Wei kyerɛ sɛ, Mateo kyerɛw Yosef ne nneɛma a ɔyɛe ho asɛm, ɛnna Luka nso kaa nsɛm a esisii wɔ Maria asetena mu ho asɛm.\nMateo ne Luka kaa anato ho asɛm wɔ Nsɛmpa a wɔkyerɛwee no mu. Ɛno nso, nsonsonoe wom. Mateo de n’adwene sii Yosef anato so, na ɔkyerɛe sɛ esiane sɛ Yosef na ɔtetee Yesu nti, mmara ma kwan sɛ Yesu di Dawid ade. Adɛn ntia? Ná Yosef fi Solomon a ɔyɛ Dawid ba no abusua mu. Enti na ɔyɛ Ɔhene Dawid aseni. (Mat. 1:6, 16) Nanso ɛda adi sɛ Luka de n’adwene sii Maria anato so, na ɔkyerɛe sɛ Yesu fi awo mu fata sɛ odi Dawid ade wɔ “ɔhonam mu.” (Rom. 1:3) Adɛn ntia? Ná Maria fi Natan a ɔyɛ Dawid ba no awo ntoatoaso mu. Enti na ɔyɛ Ɔhene Dawid aseni. (Luka 3:31) Nanso anato a Luka kyerɛwee no, wammɔ Maria din sɛ ɔyɛ Heli babea. Adɛn ntia? Efisɛ saa bere no, sɛ wɔreyɛ obi anato ho kyerɛwtohɔ a, mmarima din na na wɔbɔ. Enti bere a Luka kae sɛ Yosef yɛ Heli ba no, na ɛkyerɛ sɛ Yosef ware Heli babea.—Luka 3:23.\nAnato ho kyerɛwtohɔ a Mateo ne Luka yɛe no ma yehu pefee sɛ Yesu ne Mesia a wɔhyɛɛ ne ho nkɔm no. Nea ɛte ne sɛ, na nkurɔfo nim Yesu anato ho nokwasɛm araa ma Farisifo ne Sadukifo no mpo antumi annye ho kyim. Ɛnnɛ, anato ho kyerɛwtohɔ a Mateo ne Luka yɛe no ka nneɛma a ɛma yenya gyidi no ho. Ɛsan di adanse sɛ Onyankopɔn bɔhyɛ nyinaa bɛbam ɔkwan biara so.\nNsɛmmisa a Efi Akenkanfo Hɔ—August 2017\nSo Wunim?—Ɔwɛn-Aban No. 3 2016


Samson ne Delila | Nea Mmofra Betumi Asua Afi Bible Mu\nYehowa Maa Samson Ahoɔden\nIsraelfo no pii san kɔsom abosom bio. Enti Yehowa maa Filistifo no dii wɔn so. Nanso na Israelfo no bi wɔ hɔ a wɔdɔ Yehowa. Ná yɛfrɛ wɔn mu baako Manoa. Ná ɔne ne yere nni mma. Da bi, Yehowa somaa ɔbɔfo ma ɔkɔɔ Manoa yere nkyɛn. Ɔbɔfo no ka kyerɛɛ no sɛ: ‘Wobɛwo ɔbabarima. Obegye Israelfo afi Filistifo nsam. Ɔbɛyɛ Nasirini.’ Ná Nasirifo yɛ nnipa bɛn? Ná wɔyɛ Yehowa asomfo a wɔahyɛ da apaw wɔn. Ná ɛnsɛ sɛ Nasirifo twitwa wɔn ti nhwi.\nBere bi akyi no, Manoa woo ne babarima no, na ɔtoo ne din Samson. Bere a Samson nyinii no, Yehowa maa ne ho yɛɛ den paa. Ná otumi de ne nsapan kum gyata. Da bi deɛ, Samson nko ara kum Filistifo 30. Ná Filistifo no mpɛ n’asɛm koraa. Enti na wɔpɛ kwan a wɔbɛfa so akum no. Anadwo bi, na Samson ada wɔ Gasa. Atamfo no kogyinaa kurow no pon ano, na wɔtwɛn no wɔ hɔ sɛ ade kye anɔpa a wobekum no. Nanso eduu anadwo dasum no, Samson sɔree, na ɔkɔɔ kurow no pon ano. Oduu hɔ no, otuu kurow no pon no fii ɔfasu no mu. Ɔde pon no too ne mmati, na ɔde foro kɔɔ bepɔw bi a ɛbɛn Hebron so!\nAkyiri yi, Filistifo no kɔɔ ɔbaa bi a na Samson pɛ sɛ ɔware no hɔ. Ná yɛfrɛ ɔbaa no Delila. Wɔka kyerɛɛ ɔbaa no sɛ: ‘Sɛ wutumi hu nea enti a Samson ho yɛ den saa a, yɛbɛma wo nnwetɛbona mpempem pii. Yɛpɛ sɛ yɛkyere no na yɛde no to afiase.’ Ná Delila pɛ sika no, enti ɔpenee so. Mfiase no, Samson anka nea enti a ne ho yɛ den saa no ankyerɛ Delila. Nanso Delila haw no ara kosii sɛ ɔkaa ne tirim asɛm kyerɛɛ no. Samson ka kyerɛɛ no sɛ: ‘Efi bere a yɛwoo me, wontwitwaa me ti nhwi da efisɛ meyɛ Nasirini. Sɛ wotwitwa me ti nhwi a, m’ahoɔden nyinaa bɛsa.’ Wunhu sɛ Samson dii mfomso paa sɛ ɔkaa saa kyerɛɛ ɔbaa no?\nNtɛm ara na Delila kɔka kyerɛɛ Filistifo no sɛ: ‘Mahu n’ahintasɛm no!’ Ɔmaa Samson de ne ti too ne srɛ so dae. Ɛnna ɔmaa obi twitwaa ne ti nhwi no. Delila teɛɛm sɛ: ‘Samson, Filistifo no aba oo!’ Samson sɔree, nanso na n’ahoɔden no asa. Filistifo no kyeree no, wotutuu n’ani, na wɔde no too afiase.\nDa bi, Filistifo mpempem pii hyiae wɔ wɔn nyame Dagon asɔrefie. Wɔteɛteɛɛm sɛ: ‘Yɛn nyame akyere Samson ama yɛn! Momfa Samson mmra! Momma yenni ne ho agorɔ.’ Wɔde no gyinaa adum mmienu ntam, na wodii ne ho agorɔ. Samson teɛɛm sɛ: ‘O Yehowa, mesrɛ wo ma me ahoɔden bio.’ Eduu saa bere no, na Samson ti nhwi no asan afuw bio. Enti osoo Dagon asɔrefie adum no mu, na ɔde n’ahoɔden nyinaa piae. Ɔdan no nyinaa dwiriw gui, na ekum nnipa a wɔwɔ asɔrefie hɔ nyinaa. Samson nso wui.\n“Ade nyinaa mu mewɔ ahoɔden, nea ɔhyɛ me den no nti.”—Filipifo 4:13\nNsɛmmisa: Dɛn na ɛmaa Samson nyaa ahoɔden saa? Bere a Samson kaa nea enti a ne ho yɛ den kyerɛɛ Delila no, dɛn na esii??


19 April 13- Twi Online\nFriday Sermon: True Attributes of Muslims and their Responsibilities - 19th April 2013 - Ashanti Twi Translation.\nALLAH, ƆDOMFOƆ, MMƆBORƆ HUNUFOƆ NO DIN MU\nƐFIADA NYAMESƐM: Oforesuo Bosome da a ɛtͻ so 19, wͻ afe 2013\n(Summary of Friday sermon – 19th April2013 – Ashanti Twi Translation)\nMUSLIMFOƆ NOKORƐ ABƆDIN NE WƆN ASƐDEƐ.\n“O! mo nkurͻfoͻ a moagye adie! Monsuro Allah sɛdeɛ ɛfata sɛwͻsuro No; na momma owuo mmɛto mo gyesɛ aberɛ a mo wͻ ahobraseɛ gyinabrɛ mu” (3:103).\nSaa Kur’aan kyɛfa yi kyerɛkyerɛ tebea a ogyidini mapa wͻ mu. Ogyidini a, ͻyɛ Nyamesuro asɛdeɛ, saa ahiadeɛ yi tͻfa a Kur’aan no akae yɛn fa yɛn asɛdeɛ a yɛwͻ ma Nyame ne nnipa biara. Sɛ yɛbɛbͻ mmͻden na y’adi Nyame mmra so. Sɛ yɛbɛgye Nyankopͻn ne N’akͻmhyɛfoͻ nyinaa kͻmhyɛ adi na yɛbɛbͻ mmͻden de ayͻ adwuma.Ɛnnwie pɛyͻ sɛ obi bɛfrɛ ne ho ogyidini wͻ aberɛ a ͻbɛfrɛ ne ho Muslimni. Ɛyɛkwannidisoͻ a yɛfa so de di Nyame mmra so ne Ɔkͻmhyɛni Kronkron (NNN) suban pa akyi. Obi a ͻdi saa nhyehyeɛ wei nyinaa so no bɛtumi afrɛ ne ho ogyidini mapa.\nNkurͻfoͻ ana wͻwͻ som a ɛdi nkan baeɛ no yɛɛ asoͻdenfoͻ wͻ berɛ a wͻn anni mmra a yɛde maa wͻn no so,na sɛ yɛn nso annsuro Nyame na y’annyɛ Nyame asɛdeɛ ne yɛn asodie a yɛde yɛn ho bɛhyɛ asotweɛ ase na Owuo abɛfa yɛn wͻ tebea a yɛn annyɛ adepa. Ɛwͻ sɛ, ogyidini mapa biara suro Nyame na ͻhwɛ deɛ ɛbɛtumi ama no de anideɛ ama Nyame. Wei mpo no, sɛ ogyidini mapa bɛhwere ewiase mu agyapadeɛ mpo a, mma no nnha no. Awofoͻ, namfoͻ, abusua, somm no mu nimdeɛfoͻ anaa kandifoͻ a aka no, nni ho kwan sɛ obi bɛsi obi kwan sɛ ͻmma no nni Nyame mmra so. Obiara bɛbu ne ho atɛn wͻ Nyankopͻn anim. Nnyɛ Abusuakuo anaa namfo kann anaa wͻn a wͻfrɛ wͻn ho sunsum mu kandi foͻ no na wͻbɛtumi asoa obi adesoa anaa amanehunu.\nIslam nokware ne sɛ, yɛbɛda Nyankopͻn nsɛnkyerɛne adi, na yɛagye Ɔkͻmhyɛni Kronkron (NNN) nkyerɛkyerɛ pa no ato mu, sɛ yɛbɛbͻ yɛn ho ban mma nhyɛsoͻ anaa ͻhaw biara mmɛda so na y’ayɛ Islam no wͻ berɛ a yɛte aseɛ wͻ honhom mu.Nyankopͻn aka sɛ, wͻn a wͻnni Nyamesuro no, Nyankopͻn nngye wͻn mpaeɛ ne wͻn afͻrebͻ nto mu. Ɛno bɛyɛbea a wͻn sɛeɛ firi ba. Wͻ berɛ a Nyame bɛyɛ atanfo no tanfo na Ɔsan bɛyɛ ayͻnkofoͻ no yͻnkoͻ wͻ wͻn a wͻde Nyankopͻn mmra no yͻ adwuma na wͻyɛ biribiara sɛ ɛbɛsͻ Nyame ani. Deɛ wͻyɛ deɛNyame ani bɛsͻno, Ɔhyira so ma wͻn. Muslimfoͻ a wͻda wͻnho so sɛ berɛ biara aowuo bɛfa wͻn no na wͻn yɛ Muslimfoͻ, wͻn na wͻn tiri ayɛ yie.\nWͻ berɛ a y’atumi agye Ɔnokwarefoͻ ne ahobrasefoͻ ma Ɔkͻmhyɛni Kronkron (NNN) adi no, ɛwͻ sɛ Ahmadiyyafoͻ nso bͻ mmͻden yɛ deɛ ɛbɛma Nyame ani asͻ na wͻsan bͻ kuro no ho ban. Wei ne asodie kɛseɛ a ɛda yɛn so na yɛnbͻ mmͻden sɛ yɛde bɛyɛ adwuma. Hadhrat Khalifatul Masih aka sɛ, sɛdeɛ ne nkasaeɛ ho hia no, deɛ ͻkasa fa ho biara no kͻ ma Muslimfoͻ dodoͻ no nyinaa, ɛno nti na ͻbͻͻ Muslimfoͻ kandifoͻ/nimdeɛfoͻ no neyɛɛ anaa suban kane no. Muslimfoͻ dodoͻ no a na wͻhwɛ MTA wͻ berɛ a wͻtie Jama’at Ahmnadiyya no nkyerɛkyerɛ pa no. Hadhrat Khalifatul Masih nsa aka nkrataa firi nnipa kuo a wͻnni Jama’at no ho nimdeɛ. Krataa no baako ka sɛ, berɛ a ͻtie Hadhrat Khalifatul Masih kasana ͻhwɛ tebea a awiaseno nyinaa wͻ mu no, na saa nnipa no gyedi sɛ Hadhrat Mirza Ghulam Ahmad yɛ ͻnokwarefo.\nƆmaa yɛn tirinkwa ne di yie,na mmom ͻkaa sɛ, ͻnni tumi ne ahoͻden a ͻne Jama’at no bɛdi nkitaho na Maulwisno ahunu. Wei ho nti, yɛhunu no sɛ ͻyɛ ahufoͻ nanso ɛnti ͻnntumi mmɛka Jama’at no ho. Obi a ͻnyɛ Ahmadiyyani nso kaa sɛ, ɛwͻ sɛ yɛsuro Nyankopͻn asotwe sɛ ɛkͻba sɛ Jama’at yi yɛ nokware ampara a. Hadhrat Khalifatul Masih kaa sɛ saa nkurͻfoͻ yi nkae sɛ Nyankopͻn hyɛ yɛn sɛ yɛn suro No.Ahmadiyya Jama’at no yɛ nokware somm, n’adansedie a yɛhunu no wͻ mfie ‘124’ no so. Deɛ ɛteɛ ne sɛ Aban ahodoͻ nhyehyɛeɛ a wͻde agu kwan so a wͻde yɛ fa amanehunu mu no. Wͻn a wͻfrɛ wͻn ho Maulwi akͻhwifoͻ no a, wͻn di kuo anim ma wͻn yɛ bͻne no. Sɛe, san kum yɛn, san hyehye Ahmadiyyafoͻ fie, san yi wͻn adi firi wͻn nwuma mu, san si mmͻfra no ano kwan wͻ wͻn adesua mu. Nnyɛ sɛ Ahmadiyyafoͻ gyidie si pi nko,na mmom wͻn ayɛ krado wͻ afͻrebͻ kɛseɛ biara. Wei ne adanseɛ a ɛsombo wͻ Ahmadiyya nokware no ho. Yɛyi wei firi hͻ a, Jama’at no retu mpͻn firi sɛ Nyankopͻn yɛ “Ahobanbͻni kan na Ɔsan yɛ Ɔboafoͻ kan”.\nKuo a wͻn ate wͻ Islam din mu a wͻn dwumadie ne sɛ wͻ kobasabasa de awudie ba no (Jihad) nnyɛ hwee na mmom wͻde basabasayͻ ba Islam mu. Nyankopͻn aka sɛ Ɔde nkonim ma deɛ ͻreko na ͻbrɛ wͻ Nyame akwan so. Kwan biara so no, nkonim bɛn na awudifoͻ yi anya? Muslimfoͻ rekum wͻn nuanom Muslimfoͻ. Ɛnam wei so nti no, wͻn renya akodeɛ firi ebinom hͻ. Wͻ Syria man mu no, kuo ahodoͻ ko tia wͻnho na wͻsan de adesrɛdeɛ ama nkuro a wͻn nnyɛ Arabfoͻ no sɛ wͻn mmoa wͻn akodeɛ sɛdeɛ ɛbɛyɛ a wͻde bɛtu aban afiri so.Muslim atuatefoͻ no ne Muslim aban no de akodeɛ yi reko tia wͻn ho. Wͻn nyinaa nni Nyamesuro. Wei ne nkurͻfoͻ a wͻn ayi wͻn ho afiri Nyamesom mu.\nNa Emir Timur, Muslimfoͻ hene anaa kandini wͻ mfie 1336-1406 a ͻhyɛ aseɛ wͻ ahobraseɛ mu dii Ɔman kɛseɛ so. Ɔkaa sɛ dabiara ͻbɛhyɛ ntͻkwa anaasɛ akoo ase no, ͻhwɛ sɛ Muslimfoͻ ahenfo no de wͻn akyidifoͻ no asɛdeɛ ma wͻn anaa. Sɛ wͻn gyidie mu yɛ den anaa, sɛ ͻhunu sɛ saa tebea yi nte saa a, ͻka saa kyerɛ ahenfo yi na ͻsan yͻ nhyehyɛeɛ wͻ kuro no mu a ɛgyina Islam mmra so.Ɔkaa sɛ, ne nkonimdie no nyinaa no firi Nyankopͻn mmoa. Na Emir Timur nhyehyɛeɛ pii no gyina pɛpɛpɛyͻ ɛno nti na ͻdii nkonim no. Ɛwom sɛ ͻdii awu deɛ anaasɛ yɛhunu no sɛ na ͻno ne deɛ ͻdi mu sene ahenfo a na wͻwͻ n’aberɛ so no. Ɔregye ne mfomsoͻ ato mu no, ͻkaa sɛ, na n’ahenie no gyina pɛpɛpɛyͻ so. Nyansa ne ahokeka na afei ͻhwɛɛ ne manfoͻ ne nkurͻfoͻ a ͻdii wͻn so nkonim no na wei nyinaa yɛ ‘ͻha nkyekyɛmu du ne nkyekyɛmu nkono’ ne nkonimdie na ‘du nkyekyɛmu baako a ɛyɛ ne neyɛeɛ na ͻde sikan na ɛyͻ.\nƐnnɛ yi ahenfo no dwene deɛ ɛyɛ anaa abɛboa wͻn nkoa ho na wͻsan dwene wͻn tumidie nkoa ho.Ɛsom no kandifoͻ no ko tumi ho na ebinom nso ate atuate kuo ɛna wͻreboa wͻn. Wͻtete mmͻfra no bi asraafoͻ nteteɛ wͻ adesua beaɛ (Madrassa) na afie wͻde wei nyinaa ako atia Muslimfoͻ. Muslimni rehwie ne nua Muslimni mogya regu.Islam yɛ ͻsom a ɛyɛ ͻdͻ ne asomdweɛ.Nkyerɛ aseɛ a ɛkyerɛ asomdweɛ ne ahobanbͻ a ɛyi ͻyaw firi nnipa so. Nnɛ yi, nnipa kuo yi de basabasayͻ aba ama no aba sɛ, sɛ basabasayͻ anaa awudie bi kͻ so a yɛde ani bu anaa yɛsusu sɛ Muslimfoͻ kuo a ɛwͻ awiase afaana nyinaaa na ɛyͻeɛ.topaeɛ a ɛtoo wͻ USA wͻ Boston ahenkuro mu no, akyire no akuo bi a wͻ ko tia Islam ne kankͻ ɛde baeɛ sɛ ɛyɛ Muslimfoͻ na ɛdii saa dwuma no. Wͻn ambͻ akuo biara din nanso wͻsusu no wͻ berɛ wͻwͻ nyinasoͻ sɛ ɛyɛ Muslimfoͻ bi na adi saa awurkasɛm yi. Yɛda Onyankopͻn asesɛ saa akuo wei apo sɛ wͻ ne suban bͻne biara nni akutahodie na saa kasapͻ wei bɛyɛ ama yɛn.\nNa ɛnso wͻn nni Nyamesuro (Taqwa) biara. Wͻnom ɛkͻ so ka sɛ ɛwͻ mu sɛ wͻnom ɛne no nni nkutahodie biara, wͻnom gye to mu na wͻnom ɛtae akyire. Ɛdeɛ bɛn na wͻn nya sɛ wͻnom kͻ wͻn a wͻnntumi mmͻ wͻn ho ban nosoͻ? Na ɛwͻɛfa foforͻ mu no wͻn ɛka sɛ obiara nni hͻ a ͻdͻ Ɔkͻmhyɛni Kronkron (NNN) no sɛ deɛ wͻn yͻ no na ɛfa foforͻ no so no wͻn daa suban a ɛne ne suban a ɛdi mu no bͻ abira. Ampara sɛ, obi ma ɛma deɛ obi dͻ no ne so kakeraabi daa adi na Ɔkͻmhyɛni Kronkron (NNN) no kyerɛ sɛ ɛmma yɛ mpira obi a ͻnnim biibi ho hwee, abͻfra, ɛmmaa ne ɛmpanimfoͻ ɛmpo wͻ ɛkoo mu na Kuran no nso ka sɛ yɛ mmͻ nkurͻfoͻ a wͻwͻ ɛsom foforͻ no mma ho ban. Wͻn ɛnkoara na wͻgye nkurͻfoͻ ɛnkwa wͻ aberɛ a ɛkoo nni hͻ na wͻn ma nnipa bebiree baabi twitwa. Koowaa krataa baako twerɛ sɛ, weinom nyinaa wͻ nsͻano baako pɛ sɛ ɛne wͻbɛkum Muslimfoͻ anaa Muslimfoͻ nyinaa. Ɛbinom kyerɛ saa adwene wei ɛfiri sɛ Muslimfoͻ ɛkyerɛ wͻn ɛkwan pa.\nWͻ Apueɛ ha, saa suban bͻne ɛsi animono so na n’akyi ɛwͻ sɛ obi tie na ͻtwe ne ho nanso wei ho anigyeɛ aterɛ ama Muslimfoͻ no aman no mu bɛyɛ nkyɛmu aduaso (70%) a ɛsi aberɛ biara. Sɛ ɛyɛ Pakistan, Afghanistan, Libya, Algeria, Sudan anaasɛ Somalia. Muslimfoͻ ɛrekum Muslimfoͻ baabiara na wͻyͻ no wͻ ɛsom edin mu. Sɛ wͻreyͻ bͻne a ɛnni kwan sɛ wͻyͻ no wͻ ɛsom ɛdin mu na saa nnipa akumkum akumkum yi ɛnni kwan sɛ wͻfrɛ no Jihad. Wͻ Muslimfoͻ aman a basabasayͻ nni hͻ no, pɛpɛɛpɛyͻ ɛnni hͻ koraa, ahiafoͻ no ɛrekͻso yɛ ahiafoͻ paa na asikafoͻ no ɛnso ɛreyͻ asikafoͻ paa.Wͻn a wͻnni animonyam, akunafoͻ ne wͻn a wͻn awofoͻ awu agya wͻn no, wͻaduane mienu wͻ Saudi Arabia a ɛyɛ ɛngo agyapadeɛ kɛseɛ. Sɛ wo hwɛ Islam din mu a yɛmma ͻbaa ho kwan sɛ wͻnyɛ adwuma nanso aban no nso nhwɛ wͻn sͻ wͻma wͻn biibi a ɛnso wͻn ne wͻn abusuafoͻ. Abrɛko a, ahemfo no ahenfie no, wͻn afapem wͻde sika kͻkͻͻ na ayɛ na ɛnso wͻn nkurͻfoͻ no ɛrebrɛ. Wͻyi wei nyinaa wͻ Television so.\nAwerɛhosɛm bebiree no resi wͻ Muslimfoͻ no aman afoforͻ nso so a aban no nnyɛ pɛpɛɛpɛyͻ na wͻreda suban bͻne adi na ͻman mma no nso nnyɛ wͻn asɛdeɛ na sɛ wͻma wͻn kwan nso a wͻdaa suban bͻne adi. Wei nyinaa ɛtwe yɛn firi Nyame suro ho. Yɛka sɛ Islam nkyerɛkyerɛ no awie pɛyͻ, a ɛyɛ saa, na wͻn ɛti ka sɛ wͻn hia Ɔkͻmhyɛni, Messiah ne deɛ ͻde nsesaeɛ biara bɛba. Ampaara sɛ Onyankopͻn ne Ne Kͻmhyɛni (NNN) ahyɛ ho bͻ sɛ saa nnipa wei maeɛ no bɛba a wͻde sesa nnipa wͻ ewiase wei mu. Na ɛwiase no mu nnipa ɛsu ka sɛ Muslimfoͻ no ɛyera afiri wͻn nkyerɛkyerɛ ho. Asͻredan wͻ hͻ nanso wͻde ayɛ bea a wͻyͻ amanyͻsɛm. Ampaara sɛ Kur’aan Kronkron no wͻ hͻ nanso w’ayɛ no sɛ asiesiedeɛ na animdifoͻ no atwerɛ ne nkyerɛkyerɛmu a ɛbɛdi aboa wͻn na ɛde nnipa bebiree ɛrekͻ ɛkwan bͻne so. Ɛyɛ mfomsoͻ soͻ sɛ wͻbɛka sɛ ɛho nnhia sɛ obiara bɛba ɛfiri sɛ Ɔkͻmhyɛni Kronkron (NNN) no aka sɛ ɛho bɛhia.\nƐho hia sε obi bεfiri Onyankopᴐn hᴐ aba na w’abε sesa nkrofoᴐ no na w’ayi adwene bᴐne a εwᴐ Islam ho na wᴐde εwiase nyinaa aba Ͻkᴐmhyεni Kronkron (NNN) no frankaa no ase.Abrε a Onyakopᴐn ne no Kᴐmhyεni (NNN) no afrε deε wᴐbεba no Ͻkᴐmhyɛni, hwan na ᴐwᴐ ho kwan sε wᴐkyerε mu na wᴐkum wᴐnom a wᴐdi no akyi no? Ɛwiase adi ho adanseε sε Εwᴐ mu sε Kur’aan Kronkron no w’abᴐ ho ban nanso sεdeε εsom no si teε paa nso honhom ne muslimfoᴐ no suban san εte hwe ase na yahwere Nyame suro. Muslimfoᴐ no bebiree εrebᴐ wᴐn bra a εnfa Onyankopᴐn εmmra ho. Ɛhia nipa wᴐ saa gyinabrε wei mu sε wᴐbε hunu Islam ho hia a εhia na wᴐbε ma no atrε wᴐ Muslimfoᴐ no mu, yεn Ahmadiyyafoᴐ ka sε saa nipa wei Onyankopᴐn na ᴐsomaa no wᴐ deε Ɔkᴐmhyεni kaaeε ho wᴐ mfie apem ne aduanan a atwam no. Wᴐ Onyankopᴐn no adom mu no, wᴐkyerε honhom mu agudeε a εyε ku’raan kronkron no ne nwoma mu na wᴐmaa papa ne bᴐne anaasε atorᴐsεm da adi pefee.Wᴐkyerεε sε Islam edi mu kyεn asom ahodoᴐ a εwᴐ εwiase nyinaa na wᴐne na’tamfo di apinisie.\nϽnyini kyere yε na Onyankopᴐn boa no na ᴐkᴐᴐ ne kra akyi a ᴐgyaa yεn adeε a εbεtena hᴐ daa εne anaamusideε (khilafat) asaase ewie mu nkutahodie anya a εbε kᴐso aba atwa mu wᴐ atorenkyεm mu. Asaase woso, nsu yiri ateete a εwᴐ muslimfoᴐ so wᴐ εwiase yi mu no nnyε sε εbε bue Pakistanfoᴐ ani ne muslimfoᴐ nkaeε a aka no anaa? Asaase woso a esii nansa yi mu wᴐ aman ahodoᴐ pii so a Indonesia εka ho. Ɛho εhia sε yε bε dwene onyankopᴐn ahyεdeε ho a εbε ba mu, εho hia sε yε bε srε bᴐne fakyε (Istigfar) kyen sε yε bε sua wᴐnom wᴐseε sε wᴐyε εsom no animdefoᴐ no.Ɛwᴐ sε yε ma wᴐn hunu wᴐn atorᴐsεm.Wͻn bɛtumi ama yɛn mfatoho baako pɛ afiri Ɔkͻmhyɛni no suban mu a ɛne deɛ wͻn ɛkyerɛ no ɛnnɛ no yɛ pɛ? Ɛwͻ sɛ Muslimfoͻ no dwene wͻnom ewuo ho na wͻnom hwɛ wͻn asɛdeɛ wͻ Onyankopͻn ne onipa asɛdeɛ.\nBͻhyɛ Messiah (ANN) no kasa faa wei ho: Anka me pɛ ne sɛ, sɛdeɛ Muslimfoͻ no dͻ saa ewiase wei kyɛn Onyankopͻn no na wͻnom wͻ wͻn gyidie nyinaa wͻ mu no na wͻnom nsɛm ɛka ewiase wei ho no bɛbo mu kɛseɛ ama no abubu nketenkete bebiree. Na Nyankopͻn Kɛseyͻ Wͻwͻ tumi nyinaa no bɛhyɛ wͻn akoma mu ma na gyidie dua no bɛso aba wͻ wͻn akoma mu. Ɛnam dua a ɛwͻ hͻ saa aberɛ yi, ɛnnyɛ ɛdua ampaara ampaara ɛfiri sɛ wͻka fa ɛdua pa no ho sɛ “Ana wonnhunu sɛdeɛ Allah de asɛm papa yɛ mfatoho.Ɛte sɛ dua papa ne nhini no tintim na ne mman duru ɛsoro.Ɛyi n’aduaba mmerɛ nyinaa ɛnam n’Awurade tumi nti.”.(14;25-26) Onyankopͻn akyerɛ edua a edi mu wͻ ha sɛ ɛyɛ gyidie mapa a ɛwͻ ɛntini a ɛyɛ den na ne man no nso duru ͻsoro ahenman mu a ɛso aba aberɛ biara wͻ n’Awurade no nhyɛ so ne nhini no atintim kyerɛ sɛ gyidie no nyinasoͻ bɛyɛ den ne nokorɛ na ɛduru gyidie mapa mpɛmpɛnsoͻ na ɛso aba aberɛ biara. Ɛnni kwan sɛ ɛyɛ sɛ adua a awoͻ dabiara da.Sɛ ɛteɛ biara, ka sɛ, ɛyɛ ne gyinabrɛ ne sie sie? Nkurͻfoͻ bebiree ka sɛ ɛdeɛn nti na ɛho hia ma gyidie? Kwasea bɛn na ɛka sɛ meyare nanso ɛho hia bɛn ɛhia sɛ mode yaresafoͻ ba? Nsunswansoͻ bɛn na saa yare yi de bɛba? Seisei, Muslimfoͻ agye Islam ato mu nanso wͻn nni gyinabrɛ a wͻwͻ gyidie mapa a ɛbɛba mu sɛ sunsum mu kanea no ne gyidie kͻ a.\nWͻ ne tiatia mu no, saa nsɛm wei nti na wͻsomaa me. Ɛnti mempepere woho sɛ wobɛka sɛ me yɛ ͻtorofoͻ. Ɛnti suro Nyame na srɛ bͻne fakyɛ ɛfiri sɛ anyansafoͻ no na ɛsrɛ bͻnefakyɛ. Saa yadeɛ wei ahyɛsodeɛ ɛyɛ hu paa na Onyankopͻn ayi akyerɛ me ɛfa ho sɛ Ampa ara sɛ, Allah nnsesa nnipa bi tebea kͻpem sɛ wͻbɛsesa deɛ ɛwͻ wͻn akomamu..(13;12) Wei ne Onyankopͻn Kokroko No asɛm na nome nka wͻn a wͻwͻ adwene bͻne na wͻpɛ sɛ wͻsɛe Onyankopͻn Kokroko No adepa. Onyankopͻn Kokroko No ka sɛ Nsesaeɛ bɛba N’apɛdeɛ mu sɛ nsesaeɛ ba akoma mu a.Ɛne sɛ suor Nyankopͻn na suro N’asotwe.\nObiara nni hͻ a ͻbɛgye ͻfoforͻ adesoa.Ebinom nntumi nni nokorɛ wͻ asɛndibea. Ɛneɛ ɛdeɛn na wobɛtumi ahwehwɛ no wͻ ewiase wei akyi a w’aka afa ho sɛ Saada no na onipa bɛdwane afiri ne nua ho..(80;35)(Nkyerɛaseɛ firi Malfuzat vol8 pp.261-262).\nBͻhyɛ Messiah (ANN) no nso kaa sɛ: “Hwɛ saa ara na obi a ͻse ͻgye Onyankopͻn ne Ne Kͻmhyɛni ne nwoma no di nanso ͻnni ahyɛdeɛ no so, bi te sɛ asͻreyͻ, akͻmkyen amantuo kronkron (Hajj), ahiafoͻ ntoboa (Zakat), Nyamesuro (Taqwa) ne teneneeyͻ na ͻtwe ne ho firi ahyɛdeɛ a ɛfa ahoteɛ ho na ɛkyerɛ bͻne gyaeɛ ne deɛ ɛkeka ho, saa nnipa no nfata sɛ wͻfrɛ no Muslimni. Saa ara nso na obi a ͻnnye Bͻhyɛ Messiah (ANN) no nni anaa ͻnnim ne mu gyidie mfasoͻ no, saa nnipa nonnhunu Islam yie na ͻnnim nkͻmhyɛ botaeɛ.Yɛnntuminnfrɛ no Mulsimni mapa ne obi a ͻnngye Nyame ne Ne kͻmhyɛni nni. Sɛdeɛ Otumfoͻ Onyankopͻn nam Kͻmhyɛni Kronkron (NNN) no so ama ahyɛdeɛ wͻ Kur’aan Kronkron no mu no, saa ara nso na w’aka odiadeni (Khalifa) a ͻtwatoͻ no ho asɛm wͻ mu.Wͻafrɛ wͻn a wͻtia no no awudifoͻ. Nsonsonoeɛ a ɛda Kur’aan Kronkron ne Hadith mu nsɛm ntɛm (a ɛnyɛ nsonsoeɛ na emom Kur’aan no mu Nkyerɛmu) ara ne sɛ, Kur’aan Kronkron no bͻ din Khalifa na Hadith no nso bͻ din Bͻhyɛ Messiah. Muslimni papa ne obi a ͻnnye Nipa a Kur’aan Kronkron no ahyɛ ne ho nkͻm nni?(Nkyerɛaseɛ firi Malfuzat vol8 pp.261-262).\nBͻhyɛ Messiah (ANN) no atwerɛ sɛ: Oh! Agyimifoͻ, deɛn namenfa ntoto moho! Mo gyinabrɛ tesɛ nkurͻfoͻ bi a wͻho kyere wͻn na nnipa papa bi adua nuaba ahodoͻ atwa wͻn fie ho ahyia na nsu-tene dɛɛdɛ retene fa aseɛ na ɛbͻ ban firi awia ho. Saa nnipa papa yi refrɛ wͻn a wͻrehye na wͻho rekyere wͻn no na wͻni ͻdwoͻ. Na nuaba ne nsuo biara nni hͻ a wͻbɛtumi adi anom.Nanso saa nkurͻfoͻ yi nnyɛ sutie mma nnipa papa yi. Wei nti na Nyankopͻn se wͻde dͻm foforͻ bi bɛba a wͻbɛgye ͻdoͻ wͻ saa nnua yi ase na wͻadidi anom nsutene no bi. Wͻama nfatoho wͻ Kur’aan Kronkron no mu sɛ, Dhui Qarnain hunu dͻm bi a na wͻrehye wͻ ͻhyew mu……. Na na saa ͻman yi mpɛ moa biara nfiri Dhui Qarnain hͻ, ne saa nti, wͻho kyeree wͻn. Dhui Qarnain hyiaa dͻm foforͻ a wͻnom srɛɛ ne nkyɛn moa wͻ wͻn atamfo so. Wͻsii ban maa wͻn na wͻnom nyaa banbͻ wͻ wͻnatamfo so.\nMenam Kur’aan Kronkron no nkͻmhyɛ yi so ka wͻ nokorɛ mu sɛ, me ne Dhui Qarnain no a wͻhyiaa ͻman biara no. Na wͻn a wͻrehye wͻ ͻhyew mu no ne Muslimfoͻ a wͻnnye me nni no. Akristofoͻtesɛ nkurͻfoͻ a wͻte atɛkyɛ ne esum mu na wͻmpɛgya wͻn ani nhwɛ awia. Na me dͻm ne wͻn a wͻsii ban maa wͻn no.Wͻnom ne wͻn a wͻbɛnya banbͻ afiri wͻn atamfo nsam. Ampaara sɛ, saa kuo yi bɛtena ase afe bͻͻ na ͻbonsam ntumi nni so nkunim. Wͻnom nkyerɛkyerɛ bɛyɛ nam akyɛn nkrantɛ na wͻbɛkͻso adi nkunim wͻ ɛsom nkaeɛ nyinaa so kͻpem atemuda (Nkyerɛasewɛ a afiri Brahin e Ahmadiyya Part V, Ruhani Khaza’in Vol. 21, pp. 313 – 315).\nBͻhyɛ Messiah (ANN) no atwerɛ bio sɛ; Oh! Adasamma, mma mommu Nyankopͻn ne Ne nsɛnkyerɛne animtia na monsrɛ Ne kyɛn bͻnefakyɛ, na monyɛ ahobraseɛ ma No. mowerɛ afiri wͻn a wͻdii moanim kan no a wͻbͻͻ atorͻ no….. Sɛ mowͻ suro bi a momɛsrɛ Nyame Kɛseɛ No nkyɛn sumabrɛ. Monsͻre na mompam wͻn a wͻtiamo no, ana wͻamma mo agyinasoͻ no a wͻde maa atiafoͻ no a adi moanim kan no?ana wͻansane nsɛnkyerɛne amma monkyɛn? Nti Onyankopͻn maa Bosome kyee awia na Awia nso kyee bosome no wͻ Ramadhan Bosome mu kyerɛɛ mo….. Oh!Adasamma, me fir Otumfoͻ Onyankopͻn hͻ na aba mo hͻ. Obi wͻ momu a ͻsuro Onyankopͻn?Anaa mobɛwu wͻ nyeraeɛ mu?Mobͻ pͻ sɛ abͻfoͻ. Deɛn na monya firii mu ka gyidie hwereɛ ho? Muslimfoͻ mma, monsuro Nyankopͻn. Monhunu sɛdeɛ Onyankopͻn asi ahyɛ me nsɛm no ma na Wͻayɛ Bͻnefakyɛfoͻ ama me? Adeɛn nti na monyɛ aso mma Onyankopͻn nsɛnkyerɛne na motia me? Sɛ moyɛ ateneneefoͻ a, monsakra tesɛ nnipa a wͻagu n’anim ase na ͻsuro n’awieɛ. Nyankopͻn dͻ wͻn a wͻsakra (Nkyerɛasewɛ a afiri Hujjatullah, Ruhani Khaza’in Vol. 12, pp. 192 – 193).\nHadhrat Khalifatul Masih bͻͻ mpaeɛ sɛ, Onyame mue Muslimfoͻ akoma na wͻnte Onyankopͻn ahyɛdeɛ no ase na wͻnya ntwitwa gyeɛ nfiri ͻhaw a wͻrehunu wͻ saa merɛ yi mu no ho. Wͻnte Nyame abufuhyew ase na wͻnte wͻho nfiri awurukasɛm ho. Onyankopͻn moa yɛn na yɛnya Taqwa na yɛnni yɛn nsɛm so na yɛntwe wiase nfiri ͻsɛeɛ ho daa.\nBio, Hadhrat Khalifatul Masih de too dua sɛ, ͻbɛyͻ Janaza ama yɛnuanom mienu bi a Nyame atwe wͻn nkwa. Chuadhry Mahfooz ur Rahman sahib a ͻfirii mu wͻ Oforisuo bosome da a ɛtͻ so nsia. Ɔnyaa mfie aduͻkron miɛnsa.Ne ba panin ne yɛn sadr Ansurullah.Qaisera Begum sahiba nso firii mu wͻ Oforisuo bosome da a ɛtͻ so du-miɛnsa mu.Ɔnyaa nfie aduͻson. Na n’ase ne Khalifa a ͻtͻso mienu. Na ͻyɛ gyidini mapa nan a ͻdͻ Khilafat yie. Ɔboaa ahiafoͻ ne wͻn na wͻho kyere wͻn. Nyankopͻn nkrͻn wͻn gyinabrɛ ma yɛn.\nTranslated by: 1. Master Abdul Hakeem Oduro Sahib\n(Final year student, Jamiatul Mubashireen, Ghana)\n2. Master Ali Majeed Sahib\n3. Master Ishaque Opoku Muhammad Sahib\n(Second year student, Jamiatul Mubashireen, Ghana)